Hishammuddin tolak kerjasama dengan PH, rela dipecat

Bendahari Agung Barisan Nasional (BN) Hishammuddin Hussein kekal dengan pendiriannya menolak kerjasama dengan Pakatan Harapan (PH).
“Seperti saya tegaskan kelmarin dan sebelum ini lagi - tetap menolak kerjasama dengan Pakatan Harapan.
“Saya rela dipecat oleh parti namun tidak akan sesekali mengubah pendirian teguh ini. No Anwar, No DAP - pihak yang merasakan boleh mengambil tindakan memecat saya kerana berpegang kepada pendirian ini, silakan,” katanya menerusi catatan di Facebook,
Hishammuddin yang berjaya mempertahankan kerusi Parlimen Sembrong  menerusi catatan di laman sosial Facebooknya semalam menyatakan pendiriannya untuk tidak bekerjasama dengan PH.
Hari ini Pengerusi BN yang juga Presiden Umno Ahmad Zahid Hamidi dilaporkan berkata kenyataan mana-mana gabungan yang memasukkan BN bersama mereka bagi menubuhkan kerajaan adalah tidak benar.
Keputusan Pilihan Raya Umum ke-15 (PRU15) pada Sabtu menyaksikan tiada parti dapat membentuk Kerajaan Persekutuan dengan PH memperoleh 82 kerusi Parlimen, Perikatan Nasional (73), BN (30), Gabungan Parti Sarawak (22), Gabungan Rakyat Sabah (enam) dan Parti Warisan (tiga).
Selain itu, masing-masing satu kerusi untuk Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang.
Majoriti mudah untuk membentuk Kerajaan Persekutuan ialah 112 kerusi.


Pendedahan: Konflik kepentingan berkait pegawai kanan SC

Persoalan konflik kepentingan dibangkitkan dalam Suruhanjaya Sekuriti (SC) selepas dokumen daripada sumber dalaman badan kawal selia pasaran itu menunjukkan beberapa pengarahnya turut menganggotai lembaga pengarah syarikat senaraian awam, MalaysiaNow mendedahkan.Walaupun beberapa nama dilihat hanya menjadi pengarah bukan eksekutif dalam syarikat-syarikat tersebut, namun ia boleh membangkitkan persoalan integriti dan konflik kepentingan.Hal ini kerana SC adalah badan yang mengawal selia syarikat yang sama di mana mereka mempunyai kepentingan tertentu.Dalam satu contoh yang menunjukkan wujud konflik kepentingan, Gooi Hoe Soon yang merupakan salah seorang pengarah SC turut menganggotai lembaga pengarah Yinson Holdings Bhd, Red Ideas Holdings Bhd dan Perusahaan Sadur Timah Malaysia Bhd.Yinson Holdings ialah sebuah syarikat minyak dan gas yang mempunyai masalah dengan SC berhubung kes “insider trading” atau perdagangan orang dalam membabitkan bekas pemegang sahamnya Yeow Kheng Chew.“Gooi kemudiannya dilantik sebagai anggota lembaga pengarah SC selepas kes tersebut ditutup,” kata sumber yang mengetahui tentang urusan suruhanjaya itu kepada MalaysiaNow.Satu lagi kebimbangan yang menjadi buah mulut dalam kalangan komuniti perniagaan ialah berkait pengerusi SC sendiri, Syed Zaid Albar.Zaid, adalah adik kepada bekas menteri Syed Hamid Albar, dilantik sebagai pengerusi SC pada Oktober 2018 ketika pentadbiran kerajaan Pakatan Harapan (PH).Zaid merupakan pengarah Yinson Holdings ketika beliau dilantik mengetuai SC.Beliau kemudiannya meletakkan anak perempuannya, Sharifah Munira Syed Zaid menggantikan tempatnya dalam syarikat itu.Munira juga turut dinamakan sebagai pengerusi bebas bukan eksekutif Yinson pada Januari 2020.Sementara itu, seorang lagi ahli lembaga pengarahnya, Lynette Yeow Su-Yin didapati menjadi ahli jawatankuasa bukan eksekutif CTOS Digital Bhd, sebuah syarikat laporan kredit terkemuka.“Ini juga turut menimbulkan kebimbangan, kerana baru tahun lepas SC luluskan pembelian saham tambahan oleh CTOS dalam agensi penarafan,” tambah sumber itu.Tahun lalu, CTOS meningkatkan pegangan saham syarikatnya dalam RAM Holdings, yang merupakan sebuah agensi penarafan kepada 8.1%, ia membelanjakan RM7.6 juta bagi 350,000 saham.Suruhanjaya Sekuriti adalah pembuat keputusan berhubung pengeluaran bon korporat, sekuriti, niaga hadapan, penggabungan syarikat dan saham selain turut bertindak sebagai pendaftar prospektus syarikat.SC ditubuhkan pada 1993 sebagai badan berkanun di bawah Akta Suruhanjaya Sekuriti, ia mempunyai kuasa yang luas dalam mengawal selia pasaran modal.Selain daripada membuat keputusan mengenai isu-isu pengeluaran bon korporat, sekuriti, niaga hadapan, penggabungan syarikat dan saham, SC juga bertindak sebagai pendaftar prospektus syarikat.Pendedahan mengenai pegawai SC yang terbabit dengan perniagaan dilihat sebagai sebagai satu perkara yang menarik, kerana badan itu kini sedang menyiasat Ketua Pesuruhjaya Suruhanjaya Pencegahan Rasuah Malaysia (SPRM) Azam Baki berhubung pemilikan saham syarikat bersama adiknya.Azam menafikan dakwaan melalui artikel dalam talian oleh Lalitha Kunaratnam yang mempunyai kaitan dengan C4 Centre, sebuah NGO yang diketuai oleh aktivis Cynthia Gabriel.Dakwaan terhadap beliau itu juga turut diulangi rakan pengarah Gabriel di C4 Center, Edmund Terence Gomez, yang kemudiannya meletak jawatan daripada Panel Perundingan dan Pencegahan Rasuah (PPPR) SPRM.Semalam, Azam turut memfailkan saman fitnah bernilai RM10 juta terhadap Lalitha.Walaupun penglibatan pengarah SC dalam syarikat tidak dilarang oleh undang-undang, ia mungkin menimbulkan persoalan sejauh mana suruhanjaya itu boleh kekal bebas dalam tugas utamanya dalam mengawal selia pasaran modal.“SC mempunyai kuasa untuk menguatkuasakan undang-undang berkaitan pasaran modal, di mana ia akan memberi kesan kepada syarikat senaraian awam,” kata seorang ahli perniagaan terkemuka ketika ditunjukkan dokumen yang diperolehi MalaysiaNow.“Bagaimanakah ahli lembaga kawal selia sekuriti negara yang terlibat dalam perniagaan tidak mempengaruhi keputusan mereka dalam SC, walaupun mereka memegang jawatan pengarah bukan eksekutif?“Sekarang ini, apa yang kita lihat ialah potensi konflik kepentingan dalam siasatan kes konflik kepentingan oleh sebuah badan yang diterajui individu-individu yang mempunyai konflik kepentingan,” katanya.Pada Isnin, beberapa individu memfailkan laporan SPRM terhadap SC, memetik tiga contoh salah laku dan rasuah pengarah dan beberapa ahli politik kanan.Ia termasuk laporan melibatkan konflik kepentingan ahli lembaga pengarah melibatkan RM28.2 juta.Satu lagi contoh salah laku itu melibatkan ahli keluarga pegawai tertinggi SC dan dakwaan rasuah untuk menutup siasatan kes perdagangan orang dalam terhadap sebuah syarikat senaraian awam.Azzman Abdul Jamal turut menyumbang dalam laporan ini.


Protes jalanan kurang tarikan, tunjuk perasaan beralih ke media sosial

Minggu lalu, sekumpulan penunjuk perasaan mengadakan demonstrasi di hadapan pusat beli-belah Sogo, Kuala Lumpur.
Protes “Turun” yang berlangsung pada 23 Julai itu hanya mampu menarik 100 orang pesarta di mana Mereka mendesak lima tuntutan antaranya memotong gaji menteri dan mengawal harga barang.
Walaupun isu perut rakyat yang diketengahkan peserta demonstrasi, jumlah peserta yang terlalu sedikit pastinya mengecewakan penganjur.
Berdasarkan pemerhatian, jumlah wartawan yang membuat liputan dikatakan lebih ramai daripada jumlah peserta.
Sebelum ini, himpunan serupa yang mendesak Ketua Pesuruhjaya Suruhanjaya Pencegahan Rasuah Malaysia Azam Baki ditahan turut diadakan di lokasi yang sama, di mana ia dihadiri kurang 200 orang.
Setahun lalu, sekumpulan individu membawa bendera hitam dalam satu demonstrasi di ibu kota turut diadakan ketika perintah kawalan pergerakan (PKP) untuk mengekang Covid-19 masih dilaksanakan.
Namun skala protes dan demonstrasi yang diadakan itu jauh berbeza dengan demonstrasi-demonstrasi sebelum Covid-19 melanda, sebelum kejatuhan Barisan Nasional (BN) pada 2018.
Pemerhati politik dari Universiti Teknologi Malaysia Mazlan Ali berkata orang ramai mungkin terlalu penat menyaksikan pertukaran kerajaan dan perdana menteri beberapa kali sejak dua tahun lalu, selain siri-siri Pilihan Raya Negeri (PRN) sebelum ini.
"Rakyat sudah tidak ghairah, kalau dahulu semasa zaman Reformasi pada 1998, orang ramai kelihatan bersemangat,” katanya kepada MalaysiaNow.
"Sekarang gelombang-gelombang itu sudah tiada.”
Beliau merujuk kepada protes besar-besaran pada tahun 1998 selepas bekas timbalan perdana menteri Anwar Ibrahim dipecat daripada kerajaan.
Ribuan rakyat memenuhi jalan raya di Kuala Lumpur.
Protes besar-besaran kemudian diadakan dalam siri demonstrasi Bersih yang juga mampu menarik kehadiran ribuan rakyat.
Katanya, rakyat memberikan tumpuan kepada usaha pemulihan dan mencari rezeki selepas Covid-19.
Walaupun sudah memasuki fasa endemik, katanya, wabak baru seperti Influenza A sedang melanda.
Harga barang naik mendadak sejak beberapa bulan lalu yang menyaksikan barangan asas seperti ayam dijual pada harga menghampiri RM10 sekilo.
Selain itu, daging ikan dan telur ayam turut dilaporkan mengalami kenaikan.
Ia dikatakan berpunca daripada kekurangan penghasilan makanan dalam negara yang mendedahkan Malaysia terhadap gangguan rantaian bekalan apabila perang Ukraine dan Rusia tercetus, selain masalah inflasi yang sedang melanda dunia.
Pengarah Eksekutif Ilham Centre, Hisommudin Bakar berkata, antara sebab yang paling jelas ialah komposisi majoriti pengundi senyap yang besar.
Katanya, kelompok majoriti senyap sekarang hilang kepercayaan kepada orang politik atau mana-mana gerakan berbaur politik.
"Namun, mereka sangat aktif melakukan 'tunjuk perasaan' dengan cara mereka meluahkan kemarahan di platform media sosial.
"Boleh lihat apabila pemimpin politik tidak kira kerajaan mahupun pembangkang membuat kenyataan di laman sosial media mereka, kelompok majoriti senyap ini amat riuh dan bising sekali meluahkan perasaan mereka," katanya.
Tambahnya, sudah semakin sukar untuk menarik penyertaan orang ramai seperti himpunan Bersih apabila suasana dan masa sudah berubah.
"Gerakan Turun ini tidak mempunyai hebahan yang meluas. Cakupan hebahan mereka masih terhad. Malah aktor bukan negara (non state actor) seperti gerakan sivil tidak dilibatkan secara menyeluruh.
"Parti politik pembangkang juga tidak kelihatan bersama," katanya.
Dalam pada itu, Mazlan berkata tindakan kerajaan menangani harga barang dilihat oleh rakyat terbanyak.
Rata-rata tidak melihat kerajaan hanya duduk diam mengenai kos sara hidup.
"Macam harga ayam, sekarang sudah tiada bunyi. Malah ada lebihan stok ayam pula.
“Jadi orang nampak semua ini," katanya.


Tak tumpu isu rakyat punca Pejuang kalah PRN Johor, kata Dr Mahathir

Tumpuan yang berat ke atas isu rasuah dan perangi jenayah dalam kempen Pilihan Raya Negeri (PRN) Johor menyebabkan parti kurang mendapat sokongan rakyat, kata Dr Mahathir Mohamad.Pengerusi Pejuang itu berkata, kesilapan parti itu kerana hanya memberikan penekanan terhadap isu tersebut tanpa memberi penelitian kepada permasalahan yang dihadapi rakyat seperti pengangguran, kemelesetan ekonomi dan kos sara hidup.“Kita kurangkan masalah yang dihadapi oleh rakyat seperti pengangguran, tak cukup makanan, kena halau rumah sebab tak bayar sewa dan sebagainya.“Perkara ni tak diberi tekanan sepenuhnya menyebabkan pengundi tak tertarik dengan hujah kita berkenaan dengan rasuah.“Ini yang antaranya kita analisis kenal pasti. Masa depan kita akan kaji tiap-tiap masalah untuk betulkan pada masa akan datang,” katanya pada sidang media selepas mempengerusikan mesyuarat mingguan Pejuang di Yayasan Kepimpinan Perdana di Putrajaya, hari ini.PRN Johor menyaksikan Pejuang kalah dan hilang deposit di kesemua 42 kerusi Dewan Undangan Negeri (DUN) yang ditandingi.Mengulas lanjut, Mahathir memberitahu, hasil mesyuarat itu sebulat suara yakin dan percaya supaya perjuangan Pejuang dalam arena politik negara perlu diteruskan meskipun mendapat sokongan yang masih kecil.Beliau mengatakan parti yang memenangi PRN di Sarawak, Melaka dan Johor bukanlah kerajaan yang baik untuk negara.“Sebab datang dari parti yang terlibat dengan jenayah yang besar dan rosakkan negara tak pasti macam mana mereka nak betulkan negara.”Katanya, jika kemenangan Barisan Nasional (BN) dalam siri PRN Johor dan Melaka disokong kerana rasuah, terdapat kemungkinan pemulihan negara tidak boleh dicapai.“Selama-lamanya negara akan diperintah oleh rasuah dan guna kuasa rasuah untuk kekalkan diri mereka,” katanya.


Sukar cari pekerjaan sepadan kelulusan, kata pemain industri

Pemain industri memberi amaran isu ketidakpadanan kerja dalam kalangan graduan tempatan boleh menjejaskan produktiviti dan mengakibatkan Malaysia sukar mencari tenaga kerja yang berkemahiran tinggi pada masa depan sekiranya perkara itu tidak ditangani.
Menteri Sumber Manusia M Saravanan berkata baru-baru ini masalah ketidakpadanan kerja merupakan masalah kritikal yang dihadapi golongan graduan generasi pertama.
Graduan generasi pertama merujuk kepada mereka yang pertama dalam kalangan ahli keluarga menamatkan pendidikan tinggi.
Pada sidang Parlimen baru-baru ini, Saravanan berkata kerajaan sedang berusaha meningkatkan kesedaran dalam kalangan ibu bapa, terutamanya graduan generasi pertama, bagi memastikan mereka memilih bidang pengajian yang mempunyai peluang pekerjaan.
Shahryn Azmi, pengasas MakeTimePay, sebuah portal pekerjaan gig tempatan melihat beberapa masalah berhubung ketidakpadanan ini.
Katanya, isu pertama ialah mentaliti bahawa apa yang dipelajari graduan di universiti boleh memanfaatkan graduan tersebut sepanjang hayat.
"Keputusan meneruskan pengajian bidang-bidang tertentu dibuat beberapa tahun lalu.
"Apabila mereka tamat pengajian, mereka diberitahu bahawa kursus yang dipelajari dan kelayakan mereka mereka tidak sesuai dan tidak boleh mendapatkan mereka pekerjaan," katanya kepada MalaysiaNow.
Katanya, sekiranya pengajian tinggi hanya diteruskan untuk mencari pekerjaan, maka idea pendidikan itu perlu dibuang dan digantikan dengan latihan semata-mata.
Menurut seorang akauntan profesional, Farid Affandi, ketika ini pasaran kerja tidak mampu menampung jumlah graduan yang keluar universiti setiap tahun.
"Ekonomi negara menghasilkan 98,000 pekerjaan baru setiap tahun tetapi universiti kita menjana 175,000 graduan baru setiap tahun. Ini bermakna bahawa 30,000 graduan tidak dapat mencari pekerjaan enam bulan selepas tamat pengajian," katanya.
Situasi itu menjadi masalah besar memandangkan negara memerlukan tenaga kerja bagi sektor industri kecil dan sederhana yang menjadi tulang belakang ekonomi negara dengan 38.2% sumbangan terhadap keluaran dalam negara kasar.
IKS juga menggajikan hampir separuh iaitu 48% tenaga kerja Malaysia.
Tambah Farid, IKS memerlukan golongan belia yang berkemahiran dan berpengetahuan yang boleh digajikan atau menubuhkan syarikat kecil mereka sendiri.
Sebagai rekod, kadar pengangguran negara dicatatkan pada 4.9% pada Januari tahun lalu, tertinggi dalam sejarah sebelum turun kepada 3.9% pada Mei tahun ini.
Bagaimanapun, peratusan itu masih berada di atas tahap pengangguran pra pandemik, iaitu 3.2%.
Farid yang juga felo Persatuan Akauntan Bertauliah (ACCA) menambah, golongan itu membentuk tenaga kerja gig sepenuh masa seperti penghantar makanan dan pemandu e-hailing.
"Ia memberi mereka fleksibiliti bekerja kerana purata gaji yang ditawarkan dalam pasaran ialah RM2,000 atau kurang, tidak menarik minat mereka," tambahnya.
Bagi Farid, kerajaan perlu menumpu usaha merancakkan ekonomi bagi mewujudkan peluang pekerjaan baharu dan menaikkan gaji minimum.
Dalam pada itu, Shahryn menambah, idea memadankan graduan dengan peluang juga dilihat bermasalah.
Ini kerana peluang pekerjaan berubah mengikut masa.
Permintaan tinggi untuk satu-satu kemahiran dan satu-satu industri tidak akan sama pada masa depan.
"Pembuat polisi melihat keperluan dalam beberapa industri dan memberi reaksi dengan menggunakan sumber kepada slot-slot itu.
"Sebaik sahaja terdapat sejumlah kekosongan daripada industri lain, kita berdepan masalah cuba untuk menentukan jumlah dan jenis kemahiran yang diperlukan untuk industri baru ini serta berapa pekerja yang harus dihasilkan menerusi 'skilling'."
Mentaliti sempit majikan dalam mengambil pekerja juga perlu berubah.
Tambah Shahryn, ramai majikan yang percaya graduan bidang matematik contohnya, hanya layak menjadi guru.
Mereka lebih gemar mengambil graduan daripada bidang perniagaan dan kewangan.
"Pengurus yang mengambil pekerja tidak diberikan ruang secukupnya dan mereka diberitahu untuk tidak mengambil graduan yang bukan daripada bidang perniagaan padahal bakat yang terbaik mungkin datang daripada bidang lain kerana mereka melengkapkan staf sedia ada," tambahnya.
Tegasnya, graduan generasi pertama wajar meneruskan pengajian dalam apa-apa bidang yang diminati untuk mereka menjadi yang terbaik.
Individu yang dipaksa meneruskan pengajian dalam bidang yang tidak diminati hanya akan merugikan individu tersebut, ekonomi dan negara.


Lelaki didakwa rasuah dapatkan tender cetak notis saman polis

Seorang pemilik syarikat swasta didakwa di Mahkamah Sesyen Kuala Lumpur hari ini atas lapan pertuduhan rasuah bagi mendapatkan tender berhubung kerja-kerja pembekalan, pemprosesan dan percetakan notis saman polis kepada sebuah syarikat antara 2019 dan 2020.
Mohd Shazwan Shaharuddin, 37, mengaku tidak bersalah selepas kesemua pertuduhan itu dibacakan di hadapan hakim Rozina Ayob.
Mengikut pertuduhan pertama, Shazwan didakwa secara rasuah bersetuju menerima bagi dirinya daripada pekerja Syarikat SR Express (M) Sdn Bhd, Ukasyah Amiruddin, 33, suatu suapan 5% daripada nilai tender iaitu RM2,122,500 sebagai upah kerana membantu mendapatkan tender bagi kerja-kerja perkhidmatan membekal, memproses, mencetak dan mengepos notis saman polis kepada syarikat itu di sebuah bistro di Taman Melawati di sini pada 11 malam, Julai 2019.
Lelaki itu dituduh mengikut Seksyen 16 (a) (A) Akta Suruhanjaya Pencegahan Rasuah Malaysia (2009) dan boleh dihukum di bawah Seksyen 24 akta sama yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 atau mengikut mana-mana yang lebih tinggi, jika sabit kesalahan.
Bagi pertuduhan kedua hingga kelapan, tertuduh didakwa secara rasuah menerima suapan daripada individu sama berjumlah RM568,000 melalui cek dan wang tunai sebagai upah untuk membantu mendapatkan tender bagi kerja-kerja serupa terhadap syarikat sama di sebuah bank di Jalan Ampang dan sebuah rumah di Jalan Melati Indah, Tiara Kemensah di Kuala Lumpur antara 24 Februari hingga 13 Oktober 2020, mengikut seksyen sama.
Timbalan pendakwa raya Noralis Mat Rasyidah Azmi Kalai menawarkan jaminan RM250,000 dengan seorang penjamin bagi kesemua pertuduhan itu.
Peguam Ridha Abdah Subri, yang mewakili tertuduh, memohon jaminan RM50,000 dengan dua penjamin dan pasport anak guamnya akan diserahkan kepada mahkamah sehingga kes selesai atas alasan dia tidak mempunyai risiko untuk melarikan diri selain memberi kerjasama baik kepada pihak berkuasa sepanjang siasatan.
"Perniagaan anak guam saya terjejas ekoran pandemik Covid-19 dan dia juga merupakan penanggung tunggal keluarga," kata peguam itu.
Mahkamah membenarkan tertuduh diikat jamin RM50,000 dengan dua orang penjamin bagi kesemua pertuduhan berserta syarat tambahan pasport tertuduh diserahkan kepada mahkamah dan melaporkan diri sebulan sekali di pejabat SPRM berhampiran dan menetapkan 7 September untuk sebutan semula kes.


Kes baru naik, rekod 6,988 jangkitan

Malaysia merekodkan kes baru sebanyak 6,988 menjadikan kes keseluruhan Covid-19 meningkat sebanyak 758,967.Selangor kekal mencatat kes harian tertinggi sebanyak 2,885 disusuli Kuala Lumpur (988), Negeri Sembilan (692), Sarawak (544), Melaka (311), Johor (270), dan Kedah (250).Hanya Perlis (1) sahaja mencatat kes satu digit hari ini.Negara juga mencatat sebanyak 5,580 kes sembuh menjadikan jumlah keseluruhan kes sembuh meningkat kepada 688,260.Kes aktif dengan kebolehjangkitan pula kini berjumlah 65,453.Dalam pada itu, 917 pesakit ditempatkan di unit rawatan rapi (ICU) termasuk 445 orang memerlukan bantuan alat pernafasan.Malaysia turut mencatat 84 lagi korban akibat Covid-19, menjadikan jumlah mangsa yang maut meningkat kepada 5,254.


Ziarah Aidilfitri, pergaulan sosial cetus 2 kluster baru di Sarawak

Jawatankuasa Pengurusan Bencana Negeri Sarawak (JPBNS) mengisytiharkan dua lagi kluster baru Covid-19 di negeri itu yang berpunca daripada pergaulan sosial dan aktiviti ziarah semasa Hari Raya Aidilfitri, bulan lepas.JPBNS menerusi kenyataan hari ini memaklumkan kluster Kampung Hilir Lingga di Sri Aman tercetus akibat ziarah raya melibatkan tiga lokaliti iaitu di Kampung Hilir Lingga, Kampung Masjid Baru Lingga dan Taman Pasir Panas.“Seramai 32 individu telah disaring dalam kluster itu dengan 23 kes daripadanya dikesan positif Covid-19 termasuk kes indeks,” menurut JPBNS.Selain itu, kluster Kampung Sinar Budi Baru di Kuching pula melibatkan tiga keluarga di Kampung Sinar Budi Baru yang tercetus menerusi pergaulan sosial dan kontak rapat dalam kalangan keluarga.“Seramai 38 individu telah disaring dengan 19 kes daripadanya dikesan positif Covid-19 termasuk kes indeks manakala 19 kes lain didapati negatif,” kata JPBNS.Sebanyak 76 kluster masih aktif di Sarawak sehingga kini.Sarawak merekodkan 419 kes baharu Covid-19 hari ini menjadikan jumlah keseluruhan kes meningkat kepada 53,000 dengan 330 kematian susulan tiga kematian baru dilaporkan semalam.


Mahkamah Tinggi tangguh kes Roger Ng sementara tunggu hukuman di AS

Kes bekas pegawai bank Goldman Sachs, Roger Ng Chong Hwa berhubung penjualan nota sekuriti dan bon bernilai AS$6.5 bilion milik anak syarikat 1Malaysia Development Berhad (1MDB) di Mahkamah Tinggi Kuala Lumpur, ditangguhkan sementara menunggu hukuman kes jenayahnya di Amerika Syarikat (AS) diputuskan pada 13 September ini.Pada 8 April lepas, Ng didapati bersalah oleh mahkamah di AS kerana melakukan konspirasi menyelewengkan ratusan juta dolar daripada syarikat pelaburan 1MDB, bagaimanapun hukuman terhadapnya masih belum diputuskan.Timbalan pendakwa raya Zaki Asyraf Zubir memaklumkan kepada mahkamah bahawa perbicaraan kes jenayah dihadapi Ng di mahkamah AS telah selesai dan proses hukuman akan dijalankan pada 13 September.“Untuk makluman mahkamah, Jabatan Keadilan Amerika Syarikat (DoJ) memohon penyerahan sementara tertuduh ke negara itu sehingga akhir Ogos ini. Saya pasti mereka (DoJ) akan memohon lanjutan tempoh penyerahan sementara memandangan proses hukuman pada September ini.“Oleh itu, saya mohon tarikh sebutan kes pada 18 atau 19 Oktober ini untuk memaklumkan kepada mahkamah tentang status terkini kes tertuduh (Ng) di Amerika Syarikat,” katanya pada pengurusan kes hari ini.Peguam Tan Hock Chuan yang mewakili Ng mengesahkan mengenai tarikh hukuman itu dan memaklumkan anak guamnya telah memfailkan rayuan terhadap keputusan juri di mahkamah di AS.“Keputusan dicapai pada 8 April 2022 dan hakim di New York telah tetapkan hukuman pada 13 September 2022. Saya setuju dengan permohonan pendakwaan untuk tarikh sebutan itu bagi memaklumkan tentang perkembangan kes (di Amerika Syarikat),” katanya.Hakim Muhammad Jamil Hussin menetapkan pengurusan kes pada 19 Oktober ini untuk pihak pendakwaan dan pembelaan memaklumkan status terkini kes yang dihadapi Ng di AS.Pada 19 Disember 2018, Ng mengaku tidak bersalah atas empat pertuduhan bersubahat dengan Goldman Sachs berhubung penjualan bon 1MDB bernilai AS$6.5 bilion dengan menggugurkan fakta material dan membuat kenyataan palsu.Dia didakwa melakukan semua kesalahan itu di pejabat 1MDB, Tingkat 8, Menara IMC, Jalan Sultan Ismail di sini antara 19 Mac 2012 dan 11 November 2013.Pada 4 September 2021, pertuduhan terhadap Goldman Sachs International Ltd dan dua entitinya di Asia iaitu Goldman Sachs (Asia) LLC dan Goldman Sachs (Singapura) digugurkan selepas hakim Mahkamah Tinggi Mohamed Zaini Mazlan membenarkan permohonan pendakwaan untuk menarik balik pertuduhan berhubung penjualan bon 1MDB bernilai AS$6.5 bilion.


Kes harian turun ke paras 7,700 jangkitan, 19 lagi terkorban

7,739 kes baru Covid-19 direkodkan hari ini menjadikan jumlah keseluruhan sebanyak 4,333,557 kes.Sebanyak 19,049 pesakit turut dilaporkan sembuh, menjadikan jumlah keseluruhan kes sembuh sebanyak 4,163,777.Ketika ini 134,469 kes aktif direkodkan, dengan 131,235 atau 97.6% daripadanya sedang menjalani kuarantin kendiri.Dalam pada itu, 266 (0.2%) kes kini berada di pusat kuarantin sementara 2,794 (2.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 174 kes dan 102 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 54.3% dengan kes Covid-19 merangkumi 20.2%.19 korban akibat wabak itu turut dilaporkan, termasuk tiga kes kematian sebelum tiba ke hospital.Setakat ini, kes keseluruhan kematian adalah sebanyak 35,311 orang.


Lagi ahli politik Amanah dilantik Mat Sabu ketuai agensi pertanian

Menteri Pertanian dan Keterjaminan Makanan Mohamad Sabu melantik lebih ramai ahli politik dari Amanah untuk mengetuai dua lembaga pembangunan pertanian di Kedah dan Kelantan, negeri di mana parti itu mungkin berdepan ditolak sekali lagi pada pilihan raya negeri akan datang.
Pengerusi Amanah Kelantan Muhammad Husain dilantik sebagai pengerusi Lembaga Kemajuan Pertanian Kemubu (Kada), manakala Pengarah Komunikasi dan Penerangan PH Kedah Kedah Ismail Salleh akan mengetuai Lembaga Kemajuan Pertanian Muda (Mada).
“Pelantikan ini berdasarkan pengalaman luas mereka dalam bidang pentadbiran, dasar dan pembangunan masyarakat.
“Saya yakin dengan pengetahuan dan kredibiliti mereka dalam menggalas amanah menerajui kedua-dua badan berkanun Persekutuan di bawah Kementerian Pertanian dan Keterjaminan Makanan,” kata Mohamad yang lebih dikenali sebagai Mat Sabu.
Pelantikan itu dibuat kurang sebulan selepas Mohamad menamakan tiga pemimpin Amanah untuk mengetuai agensi di bawah kementeriannya, serta dua lagi daripada PKR dan DAP.
Pada 10 Mei lalu, beliau melantik Faiz Fadzil mempengerusikan Lembaga Kemajuan Perikanan, dan Mahfuz Omar mempengerusikan Lembaga Pertubuhan Peladang.
Kedua-dua pemimpin itu bertanding sebagai calon PH pada pilihan raya tahun lalu tetapi tewas.
Bekas Adun Amanah dari Perak, Aminuddin Zulkipli, dilantik sebagai pengerusi Lembaga Pemasaran Pertanian Persekutuan.


Ismail Sabri mula tugas rasmi di Perdana Putra

Perdana Menteri Ismail Sabri Yaakob hari ini memulakan tugas secara rasmi di Perdana Putra.Ketibaan Ismail di blok utama Perdana Putra yang menempatkan Pejabat Perdana Menteri pada jam kira-kira 8.25 pagi itu disambut Ketua Setiausaha Negara Mohd Zuki Ali dan Timbalan Ketua Setiausaha Kanan Jabatan Perdana Menteri (JPM) Jamil Rakon.Turut hadir Ketua Pengarah Perkhidmatan Awam (KPPA) Mohd Khairul Adib Abd Rahman, Peguam Negara Idrus Harun, Ketua Polis Negara Acryl Sani Abdullah Sani dan Panglima Angkatan Tentera Malaysia Affendi Buang.Ismail yang mengenakan sut serba hitam dan kelihatan bersemangat kemudian mengimbas kad perakam waktu di pejabatnya di Aras 5 bangunan tersebut.Kenderaan yang membawa Perdana Menteri Ismail Sabri Yaakob memasuki perkarangan Perdana Putra pada 8.25 pagi tadi. Ismail mengangkat sumpah jawatan pada 21 Ogos lalu. Gambar: BernamaAhli Parlimen Bera itu kemudiannya mengaminkan doa yang dipimpin oleh Pegawai Integriti JPM Muhd Redza Ahmad sebelum menandatangani Buku Selamat Datang.Ismail sempat melambai tangan ke arah para pengamal media yang ‘berkampung’ di luar perkarangan Perdana Putra yang menunggu ketibaan beliau untuk memasuki Pejabat Perdana Menteri.Ismail Sabri, 61, mengangkat sumpah jawatan sebagai perdana menteri kesembilan Malaysia, pada Sabtu.Yang di-Pertuan Agong Sultan Abdullah Sultan Ahmad Shah memberi perkenan pelantikan itu selaras dengan Perkara 40(2)(a) dan Perkara 43(2)(a) Perlembagaan Persekutuan.Selepas melapor diri di Perdana Putra, Ismail hari ini dijadualkan mengadakan lawatan kerja pertamanya ke Kedah bagi meninjau keadaan kawasan yang terjejas akibat banjir susulan fenomena kepala air dari Gunung Jerai yang berlaku pada Rabu lepas.Setakat ini, fenomena kepala air itu telah meragut  lima nyawa, dan seorang lagi masih hilang. Banjir itu dilaporkan turut menjejaskan kira-kira 800 rumah di Yan dan 200 rumah di Kuala Muda.Semalam, Ismail dalam ucapan sulungnya sebagai perdana menteri memperkenalkan pendekatan ‘Keluarga Malaysia’ dengan mengajak rakyat pelbagai agama, bangsa dan kaum bersama-sama untuk memulihkan semula keadaan negara.


Selangor tertinggi dalam 1,482 kes baru Covid-19

Malaysia mencatatkan 1,482 kes baru Covid-19 hari ini menjadikan kes keseluruhan penularan dalam negara berjumlah 345,500.Dalam pada itu, Selangor masih mencatat kes harian tertinggi hari ini dengan 661 kes.Ia kemudian disusuli Pulau Pinang (200), dan Sarawak (176).Hanya Wilayah Persekutuan Labuan, Putrajaya, Perlis dan Terengganu sahaja yang mencatatkan kes satu digit hari ini.Negara turut mencatat sebanyak 1,070 kes sembuh menjadikan jumlah keseluruhan kes sembuh meningkat kepada 329,624.Kes aktif dengan kebolehjangkitan pula kini berjumlah 14,604.Daripada jumlah itu 164 pesakit ditempatkan di Unit Rawatan Rapi termasuk 81 orang memerlukan bantuan alat pernafasan.Malaysia turut mencatat 7 lagi korban akibat Covid-19, menjadikan jumlah mangsa yang maut meningkat kepada 1,272 orang.


Bufet Ramadan di restoran, hotel merudum tahun ini

Pakej bufet Ramadan tahun ini semakin suram dengan ramai pengusaha restoran dan hotel masih belum mendapat tempahan penuh meskipun sudah masuk minggu kedua berpuasa.
Karim Shah, seorang pemilik restoran dan ketering di Putrajaya menyifatkan keadaan itu sangat berbeza dengan tahun lepas apabila sambutan pelanggan yang "luar biasa" menyaksikan tempahan penuh sepanjang Ramadan dibuat seminggu sebelum bermula.
Manakala pada tahun ini, tempahan awal yang diuar-uarkan bermula awal Mac lalu dengan tawaran harga yang rendah masih tidak mampu memenuhkan slot tempahan hariannya.
"Restoran kita bokeh muatkan sehingga 120 orang sekali gus.
“Tetapi sampai Ramadan ke-12, kita tengok hanya ada tiga meja sahaja ditempah," katanya kepada MalaysiaNow.
Katanya, kadangkala satu meja ditempah hanya memuaskan dua pelanggan sahaja.
Selain merugikan perniagaan, Karim yang berasal dari Pakistan itu berkata dia tidak sanggup melihat makanan yang disediakan setiap hari dibazirkan begitu sahaja.
Pada hari biasa, dia menjalankan perniagaan masakan dari tanah Arab dan negara asalnya.
Bagaimanapun, pada bulan puasa dia sudah mengupah tukang masak khas yang akan menyediakan makanan tradisional orang Melayu dan Barat bagi hidangan 120 orang.
"Dengan kurang 10 orang sehari, bagaimana kita nak teruskan perniagaan? Membazir dan rugi."
Sementara itu, Presiden Persatuan Hotel Malaysia Christina Toh turut mengakui trend yang sama berlaku pada bufet Ramadan di hotel-hotel seluruh negara.
Bercakap kepada MalaysiaNow, beliau berkata dari maklum balas ahli-ahli persatuan, terdapat kelemahan dan faktor yang menyumbang kepada situasi tersebut.
Menurut Toh, kemungkinan besar disebabkan masyarakat baru sahaja selepas tempoh panjang cuti sekolah dan mereka sudah berbelanja untuk bercuti dalam tempoh berkenaan.
Ditambah pula dengan musim perayaan Aidilfitri yang semakin hampir, mereka mengandaikan pelanggan sudah mula berjimat dan tidak mahu mengeluarkan duit membayar hidangan bufet Ramadan di hotel.
"Kita ingat masa tempahan awal itu ada orang beli tapi masa sampai bulan puasa, bila tengok bisnes pula kebanyakan hotel kurang dari tahun lepas," katanya kepada MalaysiaNow.
Menurutnya lagi, ketika tempahan awal dibuka ramai pengusaha restoran hotel mendapat sambutan yang baik.
Bagaimanapun, ianya tidak mampu bertahan lama.
"Mungkin juga disebabkan tahun ini kos barang meningkat jadi harga jualan menjadi tinggi sedikit dari 10% hingga 25%."
Atas sebab itu, Toh dan ahli-ahli persatuannya percaya pelanggan menjadi terbeban dengan harga bufet yang baru pada tahun ini.
Dalam pada itu, Azmi Abdullah seorang pemilik dewan untuk majlis perkahwinan di Skudai, Johor mengesahkan tentang kenaikan harga bufet Ramadan.
Dia dan isteri sudah tujuh tahun menjalankan perniagaan bufet Ramadan kerana dewannya tidak mendapat sebarang tempahan sepanjang bulan tersebut.
Sejak pertama kali membuka bufet Ramadan, dia tidak pernah menaikkan harga tempahan iaitu sebanyak RM58 untuk satu orang dewasa dan hanya RM15 bagi kanak-kanak bawah 12 tahun.
Bagaimanapun, tahun ini, dia terpaksa menaikkan harga kepada RM78 satu kepala dan RM30 bagi kanak-kanak di bawah 12 tahun memandangkan peruntukan modal untuk menyediakan makanan sudah jauh meningkat berbanding tahun lalu.
Paling terkesan, harga barangan mentah seperti ayam, daging dan sayur-sayuran khususnya cili, tomato dan bawang.
"Jika kita kurangkan bilangan menu, pelanggan akan rasa lebih kecewa kerana tak banyak pilihan.
"Kalau kekalkan menu-menu yang digemari pelanggan, kita terpaksa naikkan harga.
“Tapi nampaknya pelanggan tak suka, mereka tak datang. Kita memang tak boleh buat apa," katanya ketika dihubungi MalaysiaNow.
Dia mendapati tempahan untuk slot berbuka hanya mendapat sambutan sehingga hari keempat berpuasa, manakala hari-hari seterusnya tidak sampai separuh kapasiti dewan yang disediakan itu kira-kira untuk 200 pelanggan.
Sedih dengan situasi itu, Azmi menyifatkan dia sudah mempunyai puluhan pelanggan tetap yang datang ke bufet Ramadan miliknya untuk menikmati juadah berbuka sejak beberapa tahun lalu.
"Ada yang datang hari Isnin, hari Jumaat dia datang lagi dengan keluarga.
"Sampai sebulan berpuasa tu, dekat lima atau enam kali mereka saja yang datang.
"Tapi tahun ini, sekali pun saya belum nampak lagi."


Beberapa agensi siasat ahli perniagaan berhubung penipuan cukai, gubah wang gaya 1MDB

Beberapa agensi kerajaan dipercayai sedang menyiasat seorang ahli perniagaan Malaysia berhubung kemungkinan berlaku penipuan cukai serta disyaki melakukan pengubahan wang melibatkan bilion ringgit, MalaysiaNow dimaklumkan.Difahamkan sekurang-kurangnya dua agensi terlibat dalam siasatan tersebut melibatkan pihak berkuasa kewangan dan anti-rasuah di sekurang-kurangnya tiga negara, di mana transaksi bernilai ratusan juta dolar berlaku melibatkan syarikat-syarikat yang diragui selain beberapa akaun bank peribadi.MalaysiaNow masih belum boleh mendedahkan individu yang terlibat, bagaimanapun dokumen-dokumen yang diteliti para penyiasat menunjukkan wujud aktiviti yang mirip dengan skandal 1MDB, di mana sejumlah besar wang dikatakan dipindahkan ke dalam sebilangan akaun bank di beberapa buah negara.Antara yang terlibat dalam penyiasatan termasuk Pusat Pencegahan Jenayah Kewangan Nasional (NFCC) yang mengesahkan kepada MalaysiaNow awal bulan ini pihaknya maklum dengan siasatan yang sedang dijalankan tersebut.Timbalan Ketua Pegawai Eksekutif NFCC Sani Abd Hamid bagaimanapun enggan memberikan butiran mengenainya, mengatakan siasatan masih di peringkat awal.MalaysiaNow turut difahamkan, siasatan tersebut berkaitan beberapa kontrak menguntungkan daripada sebuah kerajaan negara asing, di mana keuntungan daripada kontrak tidak pernah diisytiharkan oleh ahli perniagaan tersebut.Satu sumber dalam siasatan berkenaan memberitahu MalaysiaNow perkara yang menyebabkan siasatan dilaksanakan adalah aspek utama dalam kontrak-kontrak tersebut iaitu kaedah pembayaran dilakukan.“Kami beri perhatian mengenai arahan daripada penjual tersebut kepada pembeli supaya pembayaran dimasukkan ke dalam sekurang-kurangnya lima akaun bank di luar Malaysia, di mana kesemua syarikat tersebut bukannya milik penjual,” katanya.Bagaimanapun, sumber menolak untuk mendedahkan negara yang terlibat, ia hanya mengatakan bank-bank tersebut adalah bank di “dua hab kewangan”.“Sekurang-kurangnya satu daripada akaun ini adalah milik sebuah anak syarikat luar negara dari sebuah syarikat China dan didaftarkan di Pulau Cayman,” kata sumber itu, merujuk lokasi popular bagi mereka yang mahu mengelak daripada membayar cukai di negara sendiri.


Pandangan, cadangan parti tidak pengaruhi kuasa PM, kata Ismail

Segala pandangan dan cadangan yang diutarakan parti-parti politik berkenaan pembubaran Parlimen tidak boleh mengubah dan mempengaruhi kuasa perdana menteri untuk mencadangkan kepada Yang di-Pertuan Agong.
Perdana Menteri Ismail Sabri Yaakob berkata kenyataan beberapa parti politik yang meminta supaya pembubaran Parlimen dalam tempoh terdekat ditangguhkan tidak akan mempengaruhi keputusan beliau namun setiap pandangan dan cadangan akan dilihat dan diteliti.
Beliau berkata keputusan pembubaran Parlimen sepatutnya tidak melibatkan perbincangan secara terbuka termasuk membabitkan parti kerajaan dan pembangkang sebaliknya akan dilakukan sekiranya perdana menteri merasakan Parlimen wajar dibubarkan.
"Keputusan pembubaran ini tidak ada kena mengena dengan parti politik lain. Sebelum ini pun tidak pernah dibincang secara terbuka macam ini tentang tarikh pembubaran Parlimen dan sebagainya. Dahulu perdana menteri umum bubar, bubarlah Parlimen.
"Mana ada parti politik lain bagi pandangan dan campur tangan dari segi pembubaran. Tak pernah, bukan setakat perundingan dengan parti lain, parti sendiri tidak ada perbincangan dulu," katanya kepada media selepas majlis perasmian program Idea Bina Negara di Shah Alam hari ini.
Beliau berkata demikian selepas menjawab pertanyaan media mengenai kenyataan beberapa parti politik yang tidak bersetuju Parlimen dibubarkan dalam tempoh terdekat.


Kes harian menurun bawah 20,000, 71 lagi korban

19,105 kes baru Covid-19 direkodkan hari ini menjadikan jumlah keseluruhan sebanyak 3,993,124 kes.Sebanyak 28,250 pesakit turut dilaporkan sembuh, menjadikan jumlah keseluruhan kes sembuh sebanyak 3,684,665.Ketika ini 274,059 kes aktif direkodkan, dengan 264,985 atau 96.7% daripadanya sedang menjalani kuarantin kendiri.Dalam pada itu,  1,623  (0.6%) kes kini berada di pusat kuarantin sementara 7,080 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 371 kes dan 203 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 58.4% dengan kes Covid-19 merangkumi 41%.71 korban akibat wabak itu turut dilaporkan, termasuk 26 kes kematian sebelum tiba ke hospital.Ketika ini, kes keseluruhan kematian adalah sebanyak 34,400 orang.


Penguatkuasa cukai India selesai buat pemeriksaan di pejabat BBC

Pihak berkuasa percukaian India sudah selesai membuat “pemeriksaan” di pejabat BBC di New Delhi dan Mumbai, menurut penyiar Britain itu pada Khamis.
Pemeriksaan sejak Selasa itu dibuat beberapa minggu selepas BBC mengeluarkan siri dokumentari dua bahagian bertajuk "India: The Modi Question" yang disifatkan kerajaan India sebagai "propaganda pemusuhan".
BBC mendakwa beberapa petugasnya telah disoal siasat untuk tempoh masa yang lama dan terpaksa bermalam di pejabat.
"Pihak berkuasa cukai pendapatan sudah keluar dari pejabat kami di Delhi dan Mumbai. Kami akan terus bekerjasama dengan pihak berkuasa dan berharap perkara itu dapat diselesaikan secepat mungkin.
"Operasi kami kembali normal dan kami komited untuk melayani penonton kami di India dan selainnya melangkauinya dan berikrar untuk berdiri teguh bersama-sama rakan sekerja dan wartawan untuk terus melapor berita tanpa rasa takut atau pilih kasih," menurut kenyataan  BBC pada Khamis.
Parti pembangkang dan kumpulan media India mengutuk tindakan terhadap BBC itu yang dilihat sebagai serangan terhadap kebebasan media.


Dr Mahathir stabil, berikan respons baik kepada rawatan

Dr Mahathir Mohamad memberikan respons yang baik kepada rawatan, kata anak perempuan sulungnya ketika seluruh negara melahirkan rasa bimbang mengenai kesihatan pemimpin veteran itu.“Keadaan beliau kini stabil dan memberi respons yang baik kepada rawatan tersebut,” kata Marina Mahathir dalam sebuah kenyataan petang ini.Marina turut berkata ibunya, Dr Siti Hasmah Mohd Ali dan ahli keluarga berharap rakyat Malaysia dapat mendoakan kesembuhan Mahathir.Ini merupakan kenyataan pertama dari keluarga Mahathir sejak beliau sekali lagi dimasukkan ke Institut Jantung Negara (IJN) dua hari lalu, selepas menjalani prosedur perubatan elektif baru-baru ini.Mahathir sebelum ini dimasukkan ke IJN pada Disember, di mana doktor mengatakan beliau menjalani beberapa pemeriksaan kesihatan.Beliau kemudiannya dimasukkan sekali lagi tiga minggu kemudian pada 7 Januari lalu bagi menjalani prosedur perubatan elektif.Mahathir pernah dimasukkan ke IJN pada 2013 dan 2016 bagi rawatan jangkitan paru-paru. Pada 2007, beliau turut dimasukkan ke hospital selepas mengalami dua serangan jantung setahun sebelumnya.


Ketua pemuda Umno Seremban keluar parti, sertai PAS

Ketua pemuda Umno Seremban, Zool Amali Hussin mengesahkan beliau keluar parti dan akan menyertai PAS, tidak sampai sebulan selepas parti teraju Barisan Nasional (BN) itu menubuhkan kerajaan bersama Pakatan Harapan.
"Belum ada apa-apa kenyataan daripada saya. Majlis penyerahan borang akan dibuat pada Sabtu ini bersekali dengan sidang media," katanya kepada MalaysiaNow.
Selepas Pilihan Raya Umum ke-15 (PRU15), BN memilih untuk bekerjasama dengan gabungan musuh politiknya, Pakatan Harapan (PH) yang turut dianggotai DAP bagi membentuk kerajaan campuran, setelah tiada parti berjaya memperoleh majoriti mudah.
Keputusan tersebut ditentang pemimpin akar umbi Umno, dan beberapa pemimpin MCA dan MIC, di mana mereka berkata ia dibuat oleh Pengerusi BN yang juga Presiden Umno Ahmad Zahid Hamidi tanpa sebarang rundingan dengan mereka.
Penentangan terhadap keputusan tersebut kerana ia bercanggah dengan keputusan perhimpunan agung Umno yang tidak mahu sebarang kerjasama dijalinkan dengan Presiden PKR Anwar Ibrahim dan DAP.
Bagaimanapun, selepas mendapat perkenan Yang di-Pertuan Agong, kerajaan campuran berjaya dibentuk oleh Anwar di mana gabungan dari Sarawak dan Sabah turut memberikan sokongan kepada Anwar setelah sebelumnya menyokong calon Perikatan Nasional (PN) Muhyiddin Yassin sebagai perdana menteri.
Manakala 10 ahli Parlimen BN yang menyatakan penolakan mereka terhadap keputusan itu turut mendiamkan diri selepas Kabinet baru dibentuk.
Sebelum ini Zool Amali lantang menentang keputusan BN untuk meletakkan calon MCA di kerusi Seremban menentang Setiausaha Agung DAP, Anthony Loke.
Beliau bertegas supaya Umno meletakkan Khairy Jamaluddin bagi menentang pemimpin DAP tersebut, namun bekas ahli Parlimen Rembau itu dicalonkan bertanding di kubu kuat PH di Sungai Buloh yang menyaksikan kekalahannya kepada calon PKR R Ramanan.


Tinjauan dapati majoriti pilih terus pakai pelitup muka

Satu tinjauan yang dijalankan baru-baru ini mendapati walaupun majoriti rakyat Malaysia menyedari langkah kerajaan yang tidak lagi mewajibkan pemakaian pelitup muka, kebanyakan memilih untuk terus memakainya di tempat awam atas beberapa alasan termasuk rasa selamat dan vaksin tidak memberikan perlindungan sepenuhnya daripada jangkitan virus.
Tinjauan yang dijalankan terhadap 1,003 responden dewasa oleh Pusat Penyelidikan Undian UCSI, mendapati 75% responden mengetahui tentang pengumuman menteri kesihatan pada 7 September lalu mengenai ketetapan memakai pelitup muka  yang tidak lagi diwajibkan melainkan di kemudahan penjagaan kesihatan atau semasa menaiki pengangkutan awam.
Bagaimanapun, 71% responden berkata mereka masih memakai pelitup muka di tempat awam walaupun pengumuman sudah dibuat oleh Kementerian Kesihatan.
80% peratus daripada responden berkata mereka berbuat demikian sebagai langkah berjaga-jaga, sementara 62% berkata berasa selamat semasa memakai pelitup muka.
Manakala, 41% berkata vaksin tidak memberikan perlindungan menyeluruh daripada jangkitan Covid-19.
Ketika ditanya pandangan berhubung arahan baru mengenai pelitup muka tersebut, 45% bersetuju arahan itu sesuai dengan keadaan Malaysia yang sudah berada di fasa endemik dan 31% lagi berpendapat masih terlalu awal.
Sementara itu, 24% berkata mereka akan tetap memakai pelitup muka walaupun pengumuman tersebut dibuat.
Dari segi keselamatan, 63% responden merasa tidak selamat apabila orang sekelilingnya tidak memakai pelitup muka.
Kerajaan mewajibkan penggunaan pelitup muka ketika kemuncak pandemik pada 1 Ogos 2020.
Ia kemudiannya diberi kelonggaran di mana orang ramai tidak lagi diwajibkan untuk memakai pelitup muka di kawasan terbuka pada 1 Mei, sebagai sebahagian daripada langkah ke arah fasa endemik Covid-19.
Bagaimanapun, Menteri Kesihatan Khairy Jamaluddin berkata pelitup muka tetap digalakkan untuk dipakai oleh golongan berisiko tinggi.
Premis persendirian juga diberi pilihan untuk mewajibkan pemakaian pelitup muka.
Beliau turut menggalakkan penggunaan pelitup muka di kawasan sesak seperti pasar malam, stadium, pusat beli-belah dan rumah ibadat, dan mengesyorkan mereka yang mempunyai simptom seperti demam dan batuk untuk memakainya.


PKR guna Usno sabotaj Warisan Plus?

Keputusan sebuah parti yang dianggap sudah ditelan zaman meletakkan calon di separuh daripada 73 kerusi Dewan Undangan Negeri (DUN) pada Pilihan Raya Negeri (PRN) Sabah akan datang ini dilihat antara kesan sampingan kemelut antara PKR dan Warisan, menurut beberapa pemerhati politik.Malah, ada yang melihat kemunculan semula Pertubuhan Kebangsaan Sabah Bersatu (Usno), sebuah parti yang dilahirkan semula pada 2013 selepas direhatkan apabila Umno bertapak di Sabah pada 1990-an, didalangi PKR yang tidak berpuas hati kerana dipaksa menerima kata putus sekutunya Warisan untuk hanya bertanding di tujuh kerusi DUN.PKR juga merupakan satu-satunya parti dalam Pakatan Harapan (PH) yang tidak menggunakan logo Warisan dalam PRN kali ini walaupun DAP dan Amanah berbuat demikian.Sebelum ini, Anwar Ibrahim gagal meyakinkan Presiden Warisan Mohd Shafie Apdal untuk membolehkan PKR meletakkan 14 calon di Sabah dalam gabungan Warisan Plus.Sumber Warisan memberitahu MalaysiaNow Shafie menolak permintaan PKR kerana yakin Anwar tidak mempunyai pengaruh di Sabah.“Pada pilihan raya umum lepas, PKR hanya menang dua kerusi daripada lapan kerusi yang ditandingi. Kali ini, Shafie mahu PKR buktikan dulu boleh menang 7 kerusi,” kata sumber itu dengan syarat tidak dinamakan.Pada PRU14, PKR hanya memenangi kerusi DUN Api-Api dan Inanam daripada lapan yang ditandinginya.Dalam PRN kali ini, selain kerusi DUN Api-Api dan Inanam, PKR akan bertanding di Tempasuk, Tamparuli, Matunggong, Klias dan Sook.Hubungan Anwar dan Shafie juga memang tidak begitu baik dan ketua menteri sementara Sabah itu dilihat lebih rapat dengan bekas perdana menteri, Dr Mahathir Mohamad.Dr Mahathir juga menamakan Shafie sebagai calon perdana menteri selepas dicadangkan DAP dan Amanah dalam usaha merampas semula kerajaan persekutuan daripada Perikatan Nasional (PN).Sekiranya Warisan Plus berjaya mengekalkan Sabah pada PRN kali ini, nama Shafie akan terus melonjak naik dan ini membahayakan Anwar.Nama besar mampu lonjak Usno?Walaupun sebuah parti kecil, Usno menampilkan beberapa nama besar sebagai calon, termasuk ketua umumnya yang juga bekas speaker Dewan Rakyat, Pandikar Amin Mulia, bekas pengarah Kastam Sabah, Hamzah Sundang, bekas timbalan ketua Cawangan Khas Sabah Ahmad Kenajaan, bekas pengarah kebudayaan Sarawak, Laliman Kemad @ Haji Ahmad dan bekas peguam kanan negeri Sabah, Mohd Salleh Lamsin.Usno asal merupakan sebuah parti berteraskan etnik Suluk-Bajau di Sabah, pernah berkuasa di bawah Mustapha Harun dan Mohammad Said Keruak, dua nama besar yang melakari politik Sabah pada 1960-an dan 1970an.Zaman kejatuhannya bermula selepas kebangkitan PBS di bawah Joseph Pairin Kitingan pada 1990-an.Usno kemudiannya dibubarkan pada 1996 selepas Mustapha mengusahakan kemasukan Umno ke Sabah. Namun ia dihidupkan semula dengan nama Usno Baru pada 2013.Tanpa pengaruh politik yang pernah dimilikinya satu ketika dulu, ramai beranggapan calon Usno bakal hilang deposit pada PRN akan datang, walaupun dengan barisan personaliti besar.Bekas ahli Usno, Johari Aklee, 60, berkata tindakan parti itu bertanding dilihat sebagai sengaja untuk memecah belahkan undi bagi semua parti utama yang bertanding.“Usno memang sengaja masuk bertanding untuk memecah belahkan undi rakyat Sabah secara khususnya dan Bumiputera secara amnya,” katanya kepada MalaysiaNow.Bagaimanapun, Pandikar yang ditemui di Kota Kinabalu pada 16 Sept lalu menafikan parti itu bekerjasama dengan PKR untuk menggagalkan Warisan Plus.Ketika ditanya adakah benar PKR berpakat dengan Usno untuk merosakkan undi Warisan dan kerana hubungan baik beliau dengan Anwar ini jawapan yang diberikan:“Tiada kerjasama dengan PKR. Soalan ini seolah-olah kita membuat perjanjian, kita ‘kaw tim’.“Saya ada hubungan baik dengan semua pemimpin. Anda mesti ingat saya adalah Yang di-Pertua selama 10 tahun. Semua 222 ahli Parlimen, termasuk perdana menteri, saya adalah bos mereka.“Kalau kita benar-benar ‘kaw tim’, mengapa kita letakkan calon di mana PKR bertanding seperti di Tempasuk. Usno bebas,” katanya dengan nada marah.PKR, Usno hanya bertembung di 3 DUNPKR dan Usno hanya akan bertembung di tiga kerusi DUN iaitu Tempasuk, Inanam dan Klias.SABAH, 18 September 2020 – Setiausaha Agung PKR, Saifuddin Nasution Ismail menjelaskan pertembungan antara partinya dan Usno bukanlah satu isu.Setiausaha Agung PKR Saifuddin Nasution Ismail yang ditemui di Kota Kinabalu berkata pertembungan antara partinya dan Usno bukanlah satu isu.“Saya seru kepada semua pendokong dan penyokong Usno untuk memberikan undi kepada calon-calon PKR di kawasan yang mereka tidak bertanding mereka boleh beri sokongan kepada kami lah.“Kempen bermakna kita merayu orang, setiap undi itu penting, orang berparti ke atau tidak berparti mereka bebas memilih, undi itu rahsia,” katanya.Bekas menteri Kabinet itu berkata, hubungan baik Anwar dan Pandikar hanya berbentuk peribadi dan beliau sendiri rapat dengan bekas speaker Dewan Rakyat itu.“Tetapi dalam konteks pertarungan Pilihan Raya Negeri ini, kami adalah sekutu penting dalam konteks kerjasama Warisan Plus. Itu isu dia.“Dan kalau ada di sebelah sana dengan pengakuan Usno terjermahkan supaya penyokong-penyokong mereka dapat terjemahkan berikan undi kepada calon PKR dalam pilihan raya kali ini,” katanya.Pengerusi PKR Sabah Christina Liew pula mengatakan beliau tidak tahu sekiranya terdapat kerjasama antara pimpinan tertinggi parti dan Usno.“Fokus saya sekarang, saya mau menang, saya hanya fokus kepada kerusi saya sendiri, itu saja,” kata timbalan ketua  menteri sementara Sabah yang bertanding di DUN Api-Api itu.


Muhyiddin nafi derhaka kepada Agong

Pengerusi Perikatan Nasional (PN) Muhyiddin Yassin hari ini menafikan dakwaan kononnya beliau menderhaka kepada Yang di-Pertuan Agong Sultan Abdullah Sultan Ahmad Shah yang bertitah untuk membentuk kerajaan perpaduan.
Menjelaskan perkara itu, Muhyiddin berkata, “titah” yang dimaksudkan itu sebenarnya berbentuk cadangan atau pandangan Baginda memandangkan tiada parti politik berjaya meraih majoriti mudah untuk membentuk kerajaan selepas tamat Pilihan Raya Umum ke-15 (PRU15).
Beliau berkata, dirinya hanya boleh digelar sebagai menderhaka apabila titah tersebut bersandarkan kepada Perlembagaan.
"Saranan untuk membentuk kerajaan perpaduan diusulkan oleh Yang di-Pertuan Agong yang kita hormati.
"Dalam Perlembagaan negara, tidak ada peruntukan mengatakan mesti bentuk kerajaan perpaduan.
"Jadi jika tidak ada dalam Perlembagaan dan jika Agong memberitahu elok bentuk kerajaan perpaduan, boleh tak saya kata tidak bersetuju?," soal Muhyiddin ketika berucap pada Ceramah Grand Finale PN PRK Padang Serai di Kedah malam tadi.
Pada PRU15, Pakatan Harapan meraih 82 kerusi diikuti PN dengan 73 kerusi manakala Barisan Nasional (BN) hanya mendapat 30 kerusi.
Keputusan ini menunjukkan tiada gabungan parti politik berjaya meraih majoriti mudah untuk membentuk kerajaan dan menyebabkan situasi Parlimen tergantung.
Seterusnya, PH berjaya meraih sokongan daripada BN dan Warisan sebelum disertai Gabungan Parti Sarawak serta Gabungan Rakyat Sabah untuk membentuk kerajaan Persekutuan.
Muhyiddin berkata, kerajaan yang dipimpin Anwar Ibrahim pada hari ini bukanlah kerajaan perpaduan memandangkan bukan semua parti menyertainya.
Menyentuh mengenai dakwaan perbelanjaan RM600 bilion yang tidak direkodkan ketika PN mentadbir kerajaan, Muhyiddin mencabar Anwar supaya membuktikan tuduhan itu apa lagi apabila Tengku Zafrul Aziz kini disenarai sebagai salah seorang anggota Kabinet.
Menjelaskan perkara itu, Muhyiddin berkata, angka sebenar yang dimaksudkan ialah RM530 bilion tetapi bukan sekadar perbelanjaan tetapi juga nilai program yang diusahakan kerajaan untuk membantu rakyat berdepan dengan ancaman Covid-19 serta menghidupkan semula ekonomi negara.
"Anwar pada ketika itu berada di pembangkang. Berapa banyak usul sudah dibentangkan untuk dapat kelulusan? Semua diluluskan.
"Yang luluskan ialah Zafrul, yang tersenarai sebagai menteri perdagangan antarabangsa dan industri. Panggilah dia dan tanya dia,
"Saya sedia hadap mahkamah kalau tak betul. Saya bukan Ahmad Zahid Hamidi,” tegas beliau.
Mengulas lanjut, Muhyiddin berkata Anwar juga boleh merujuk kepada ketua perbedaharaan yang mana perbelanjaan kerajaan pada ketika itu sebenarnya berjumlah RM80 bilion untuk memperkenalkan pakej rangsangan ekonomi dan kesihatan rakyat yang mana nilai pakej ini dianggarkan RM530 bilion.
"Contohnya moratorium yang mana ia telah dipersetujui oleh semua bank di Malaysia, jadi ini bukan duit kerajaan," tambah beliau.


KPWKM komited bentang RUU anti-gangguan seksual secepat mungkin, kata menteri

Kementerian pembangunan wanita, keluarga dan masyarakat komited untuk memastikan Rang undang-undang anti-gangguan seksual dibentang secepat mungkin bagi menangani isu-isu berkaitan gangguan seksual.Menteri berkenaan Rina Harun berkata bagaimanapun proses ketekunan wajar perlu dilaksanakan dengan teliti dan sememangnya memakan masa.Beliau berkata pada masa ini proses semakan, penambahbaikan dan sesi libat urus dengan pelbagai pihak berkepentingan sedang giat dilaksanakan sebelum mendapat kelulusan jemaah menteri dan seterusnya dibentang di Dewan Rakyat.“Terdapat lagi beberapa isu yang dibangkitkan yang memerlukan penelitian mendalam, antaranya elemen pencegahan dan elemen tanggungjawab sosial untuk memastikan pencegahan gangguan seksual dilaksanakan di organisasi berkenaan,” katanya ketika menggulung perbahasan titah diraja di Dewan Rakyat semalam.Beliau berkata turut diberi perhatian adalah elemen keselamatan terhadap mangsa yang membuat aduan.Rina berkata kementerian juga mengambil kira pelbagai bentuk gangguan seksual yang boleh berlaku melalui pelbagai medium komunikasi termasuk secara dalam talian dan siber, yang ketika ini ditangani melalui Akta Komunikasi dan Multimedia 1988 (Akta 588).Rang undang-undang anti-gangguan seksual digubal untuk menambah baik sistem keadilan sedia ada menerusi penubuhan tribunal khusus bagi mengendalikan aduan gangguan seksual dengan cepat menggunakan standard pembuktian imbangan kebarangkalian dan pemberian pampasan atau ganti rugi kepada mangsa, katanya.Beliau berkata draf rang undang-undang anti-gangguan seksual yang digubal secara kolektif menerusi sebuah pasukan projek khas berhasrat menangani isu-isu gangguan seksual termasuk standard pembuktian yang tinggi.


25 laporan kesan sampingan vaksin tiada kaitan kematian dengan dos penggalak

Penilaian Jawatankuasa Khas Farmakovigilans Vaksin Covid-19 (JFK) terhadap 25 laporan kesan advers susulan imunisasi (AEFI) yang melibatkan kematian dalam kalangan penerima vaksin dos penggalak mendapati kes kematian tersebut tiada hubung kait dengan vaksin yang diterima.Pengarah Bahagian Regulatori Farmasi Negara (NPRA) Dr Roshayati Mohamad Sani berkata 25 laporan itu adalah dari 56 laporan AEFI melibatkan kematian dalam kalangan penerima vaksin dos penggalak yang diterima NPRA bagi dilakukan penyiasatan dan penilaian.Beliau dalam satu kenyataan hari ini mengenai status AEFI vaksin Covid-19 hingga 1 April berkata 31 laporan lagi masih dalam proses penyiasatan sebelum dibentang untuk penilaian oleh JFK.Roshayati berkata sebanyak 131 kes atau 8.6% dari 1,526 laporan AEFI bagi dos penggalak vaksin Covid-19 yang dilaporkan hingga 1 April diklasifikasikan sebagai serius.Pemberian dos penggalak bermula pada 13 Oktober tahun lepas dan setakat 1 April, sejumlah 15,813,417 dari 68,924,040 dos vaksin Covid-19 yang diberikan di bawah Program Imunisasi Covid-19 Kebangsaan (PICK), adalah dos penggalak.Mengenai laporan AEFI secara keseluruhan, Roshayati berkata sejumlah 26,005 laporan AEFI vaksin Covid-19 dinilai termasuk 1,526 laporan melibatkan penerima dos penggalak dan 264 laporan bagi penerima vaksin kanak-kanak berusia lima hingga 11 tahun.Menurutnya, 93% atau 24,182 daripada AEFI yang dilaporkan adalah bagi kes yang tidak serius dan kesan advers yang paling kerap dilaporkan adalah demam, sakit pada tempat suntikan, sakit kepala, sakit otot dan keletihan yang biasanya akan pulih dalam masa satu hingga dua hari.Beliau berkata daripada jumlah keseluruhan laporan AEFI yang diterima, terdapat 1,823 laporan yang dikategorikan sebagai AEFI serius berdasarkan klasifikasi Pertubuhan Kesihatan Sedunia (WHO).Ia merujuk kepada kesan yang menyebabkan kemasukan ke dalam wad atau pemanjangan tempoh di wad, membahayakan nyawa, menyebabkan kehilangan upaya yang signifikan atau memerlukan intervensi untuk mencegah kerosakan kekal tubuh, menyebabkan kecacatan semasa lahir atau disyaki menyebabkan kematian.Beliau berkata jumlah laporan AEFI serius yang diterima itu termasuk 609 laporan yang melibatkan kematian dalam kalangan penerima vaksin Covid-19.“Sebanyak 460 laporan telah selesai penyiasatan dan penilaian oleh JFK iaitu tiada kes kematian dilaporkan mempunyai hubung kait secara langsung dengan vaksin yang diterima manakala 149 laporan masih dalam proses penyiasatan sebelum dinilai oleh JFK,” katanya.Mengenai laporan AEFI dalam kalangan kanak-kanak berumur lima hingga 11 tahun, Roshayati berkata setakat ini sejumlah 264 laporan AEFI telah dilaporkan melibatkan golongan tersebut.Daripada 264 laporan AEFI yang dilaporkan bagi golongan kanak-kanak berumur lima hingga 11 tahun itu, 15 laporan dikategorikan sebagai AEFI serius dan majoritinya adalah kesan tidak serius.


Kes baru Covid-19 rekod angka tertinggi sebanyak 6,976

Malaysia catat rekod tertinggi kes baru sebanyak 6,976 menjadikan kes keseluruhan Covid-19 meningkat sebanyak 498,795.Selangor kekal mencatat kes harian tertinggi sebanyak 2,235 disusuli Kuala Sarawak (663), Kelantan (626), Johor (549) dan Kuala Lumpur (447).Sementara itu, hanya Perlis (8) sahaja yang mencatat kes satu digit hari ini.Negara juga mencatat sebanyak 3,587 kes sembuh menjadikan jumlah keseluruhan kes sembuh meningkat kepada 452,821.Kes aktif dengan kebolehjangkitan pula kini berjumlah 57,020.Dalam pada itu, 681 pesakit ditempatkan di unit rawatan rapi (ICU) termasuk 361 orang memerlukan bantuan alat pernafasan.Malaysia turut mencatat 49 lagi korban akibat Covid-19, menjadikan jumlah mangsa yang maut meningkat kepada 2,248.


Tiada apa-apa keputusan untuk beri laluan kepada PH, kata calon BN di Padang Serai

Calon Barisan Nasional (BN) Parlimen Padang Serai, C Sivaraj berkata beliau tidak menerima sebarang arahan daripada kepimpinan tertinggi parti untuk memberi laluan kepada calon lain pada Pilihan Raya Umum ke-15 (PRU15) di kawasan itu, 7 Disember ini.
Justeru, Sivaraj berkata beliau akan meneruskan kempennya walaupun calon Pakatan Harapan (PH) Dr Mohamad Sofee Razak ada membuat permintaan agar BN memberi laluan sejajar dengan keputusan PH memberi laluan kepada calon BN di pilihan raya Dewan Undangan Negeri (DUN) Tioman, Pahang.
"Saya belum dihubungi oleh kepimpinan berkenaan apa-apa keputusan setakat ini dan saya akan meneruskan kempen seperti biasa dengan lebih agresif, jadi setakat ini tidak ada apa-apa yang diputuskan oleh kepimpinan dan dimaklumkan kepada saya.
“Jadi saya akan teruskan kempen sehinggalah ada keputusan dan saya akan bincang dengan kepimpinan. Tapi sepatutnya PH yang beri laluan kepada kita sebab saya sudah  tiga tahun bekerja di sini dan mengenali kebanyakan pengundi di sini," katanya ketika ditemui berkempen semalam.
Beliau diminta mengulas keputusan PH yang memberi laluan kepada calon BN di pilihan raya DUN Tioman dan sama ada perkara sama akan dipersetujui pada pilihan raya Parlimen Padang Serai.
Sementara itu, Mohamad Sofee berkata PH perlu bekerja keras untuk mempertahankan kerusi Parlimen Padang Serai sekiranya BN enggan berkompromi memberi laluan kepada PH pada pilihan raya 7 Disember ini.
"Satu tugas besar kepada saya untuk memastikan PH menang di sini dan teruskan kecemerlangan ditinggalkan mendiang M Karupaiya (penyandang ahli Parlimen Padang Serai).
"Seperti mana berlaku di Tioman, PH kompromi kepada BN, cuma kita harap perkara itu boleh berlaku juga di Padang Serai iaitu untuk BN beri laluan kepada PH pula," katanya.
Bagaimanapun, Mohamad Sofee berkata beliau tidak mengadakan sebarang perbincangan dengan calon BN berhubung perkara itu dan merasakan ia tanggungjawab pimpinan tertinggi kedua-dua parti.
Semalam, Amanah bersetuju calonnya yang mewakili PH memberi laluan kepada calon BN pada PRU15 bagi kerusi DUN Tioman.
Setiausaha Agungnya Mohd Hatta Md Ramli, berkata keputusan itu sebagai tanda kesepakatan serta memperkukuh kerajaan perpaduan di peringkat negeri Pahang dan nasional.


Gaji minimum di Australia naik 5.75% berkuat kuasa 1 Julai

Badan Penetapan Gaji Bebas Australia mengumumkan akan menaikkan gaji minimum sebanyak 5.75% mulai 1 Julai, ketika orang ramai bergelut dengan kos sara hidup yang melambung tinggi.
Pekerja bergaji paling rendah akan menerima A$22.61 (AS$15.34 bersamaan RM70.75) sejam, menurut pengiraan Reuters berdasarkan kadar semasa A$21.38.
Keputusan daripada Suruhanjaya Kerja Adil (FWC) akan memanfaatkan lebih dua juta pekerja.
"Tahap kenaikan gaji yang telah kami tentukan adalah dianggap paling munasabah dan boleh dibenarkan dalam keadaan ekonomi semasa," kata Presiden Adam Hatcher.
"Kami yakin kenaikan yang telah kami tentukan hanya akan memberi sumbangan sederhana kepada jumlah pertumbuhan gaji pada 2023-24 dan seterusnya tidak akan menyebabkan sebarang lingkaran harga gaji."
Kenaikan itu adalah lebih tinggi berbanding peningkatan sebanyak 5.2% tahun lepas.
Beberapa pakar ekonomi bimbang lonjakan inflasi sebanyak 7%, yang boleh menetapkan penanda aras untuk jangkaan gaji lain dan menyukarkan tugas Reserve Bank of Australia untuk mengembalikan semula inflasi kepada julat sasaran 2% hingga 3%.
Setakat ini, pertumbuhan gaji agregat – yang meningkat dalam tempoh sedekad sebanyak 3.7% pada suku lalu – ketinggalan ramalam, dengan Gabenor Philip Lowe memberi amaran tentang risiko kenaikan gaji daripada pertumbuhan produktiviti yang lemah.
Ketua Eksekutif Dewan Perniagaan dan Industri Australia, Andrew McKellar berkata peningkatan itu akan menambah anggaran kos A$12.6 bilion untuk perniagaan yang sudah bergelut dengan isu rantaian bekalan dan harga tenaga yang tinggi.
Menjelang kenyataan FWC, Ketua Ekonomi Australia ANZ Adam Boyton berkata dalam nota beliau kini menjangkakan RBA akan menaikkan kadar dua kali lagi tahun ini, membawa kadar tunai ke puncak 4.35%, sebahagiannya disebabkan oleh peningkatan kos buruh.


22-0: Belanjawan 2021 KKMM lulus, J-KOM mula tahun depan

Speaker Dewan Rakyat Azhar Azizan Harun mengumumkan undi peringkat jawatankuasa Belanjawan 2021 bagi Kementerian Komunikasi dan Multimedia (KKMM) diluluskan secara undian belah bahagi dengan 107 setuju, 100 tidak setuju manakala 13 tidak hadir di Dewan Rakyat hari ini.KKMM di bawah kendalian Saifuddin Abdullah menerima peruntukan RM2.347 bilion selepas RM45 juta dipotong dalam peruntukan Jabatan Hal Ehwal Khas (Jasa) yang dijenamakan semula sebagai Jabatan Komunikasi Komuniti (J-KOM).Ia merupakan undi belah bahagi yang kelapan bagi peringkat jawatankuasa Belanjawan 2021 setakat ini.Hari ini, pembangkang Pakatan Harapan (PH) mengemukakan usul supaya peruntukan kepada J-KOM dipotong secara keseluruhan bagaimanapun undian suara majoriti bersetuju supaya ia dikekalkan.Usul supaya peruntukan itu dipotong dan dihapuskan dibuat Wilfred Madius Tangau (Warisan-Tuaran), Maria Chin Abdullah (PH-Petaling Jaya), Ahmad Fahmi Fadzil (PH-Lembah Pantai), Fuziah Salleh (PH-Kuantan) dan Mukhriz Mahathir (Bebas-Jerlun).Antara alasan yang diberikan peruntukan ini perlu diberikan kepada jabatan dan kementerian lain, seperti Kementerian Kesihatan (KKM) dalam memerangi wabak Covid-19.Ketika berucap membentangkan usul itu Wilfred berkata, pihaknya menolak peruntukan kepada jabatan berkenaan kerana ia lebih merupakan penyebaran propaganda kerajaan dan dana itu sepatutnya diberikan kepada KKM untuk membendung penularan wabak Covid-19.Maria pula berkata, kewujudan J-KOM tidak diperlukan pada ketika ini memandangkan kerajaan sudah mempunyai agensi untuk menyampaikan maklumat kepada rakyat di seluruh negara dan disokong Fuziah yang mencadangkan J-KOM dihapuskan secara keseluruhan.Nazri Aziz (BN-Padang Rengas) bagaimanapun menolak usul itu dan menyokong peruntukan kepada J-KOM, sekali gus membidas alasan pembangkang yang sengaja memainkan persepsi kononnya perlu utamakan peruntukan kepada usaha menangani wabak Covid-19.Katanya, kerajaan tidak pernah mengurangkan belanjawan untuk Covid-19, namun peruntukan kepada kementerian dan jabatan lain juga perlu diberikan bagi memastikan perjalanan dan kebajikan rakyat yang terkesan tidak diabaikan.Pendirian Nazri disokong Bung Moktar Radin (BN-Kinabatangan) yang menegaskan peruntukan kepada kementerian lain perlu diberikan supaya rakyat tidak kelaparan.“Tuduhan kata J-KOM untuk nak jaga kerajaan sahaja, sampai propaganda kerajaan, bagi saya kalau rakyat tak setuju apa yang dilakukan kerajaan kalau mereka rasa tidak baik, rakyat akan tolak juga walaupun ada J-KOM.“Jadi bagi saya J-KOM ini baik untuk pastikan maklumat disampaikan kepada rakyat tepat dan peluang pekerjaan diberikan semula kepada kakitangan Jasa yang dipecat pada zaman PH sebelum ini,” katanya.Saifuddin dalam penggulungan berkata, J-KOM bermatlamat mewujudkan komunikasi dua hala antara kerajaan dan rakyat dengan penyaluran maklumat yang tepat, sahih serta bijaksana.“Kaedah yang digunakan ialah membangunkan komuniti khususnya di peringkat akar umbi, mengamalkan budaya ilmu, berkemahiran digital dan menghayati makna serta fokus patriotisme menggunakan pendekatan mengupayakan komuniti.“Justeru, saya ingin memberi jaminan J-KOM bukan jentera propaganda kerajaan kerana kita mahu menjadikannya komunikasi dua hala. Kita mahu mendengar suara dan maklum balas daripada rakyat,” katanya.


17 sektor, industri dibenarkan beroperasi sepanjang ‘lockdown’ 3.0

Menteri Kanan (Kluster Pertahanan) Ismail Sabri hari ini mengumumkan 17 sektor perlu atau “essential” yang dibenarkan beroperasi sepanjang perintah kawalan pergerakan (PKP) skala penuh atau “total lockdown” yang bermula 1 hingga 14 Jun depan.17 sektor perkhidmatan perlu yang dibenarkan untuk dibuka adalah seperti berikut:1. Makanan dan minuman2. Penjagaan kesihatan dan perubatan3. Air4. Tenaga5. Keselamatan6. Pengurusan sisa pepejal7. Pengangkutan termasuk darat, air dan udara8. Perkhidmatan perlabuhan, lapangan terbang, pengendalian kargo9. Komunikasi termasuk media, telekomunikasi dan internet10. Perbankan dan insurans takaful11. Kredit komiditi termasuk pajak gadai12. E-dagang dan teknologi maklumat13. Penyimpanan, pengagiahan bahan api dan pelincir14. Hotel dan penginapan namun hanya untuk perkhidmatan kuarantin15. Pembinaan dan penyelanggaraan16. Perkhidmatan perhutanan yang terhad kepada penguatkuasaan dan hidupan liar17. Logistik terhadDalam sidang media bersama Ketua Pengarah Kesihatan Dr Noor Hisham Abdullah hari ini, Ismail berkata semua aktiviti ekonomi dan sosial tidak dibenarkan sepanjang PKP kali ini.Sementara itu, industri sektor perkilangan juga tidak dibenarkan untuk dibuka kecuali 12 bahagian antara lain sektor aeroangkasa, perkilangan makanan dan minuman, bahan pembungkusan dan percetakan, barang-barang penjagaan diri dan pencuci, perubatan dan kesihatan.Berhubung pelaksanaan PKP kali ini, Ismail berkata orang ramai tidak dibenarkan keluar rumah kecuali untuk membeli barangan keperluan sahaja seperti pembelian makanan, ubat-ubatan.“Kita hanya benarkan 2 orang untuk beli keperluan asasi tadi kecuali perkara-perkara melibatkan perkhidmatan kesihatan. Pergerakan tak dibenarkan melebihi 10km.“Pasar malam, pasar tani, juga tidak dibenarkan. Tadika dan taska tidak dibenarkan kecuali bagi frontliner dan ibu bapa yang keduanya bekerja, sementara tadika, tadika swasta, antarabangsa dan ‘expatriate’ tidak dibenarkan,” katanya.Bagi mereka yang perlu bekerja, Ismail berkata semua surat kebenaran untuk bekerja dikeluarkan oleh Miti dan hanya berkuatkuasa hingga 31 Mei sahaja.“Dengan pelaksanaan PKP ini, semua surat kebenaran perjalanan untuk bekerja yang dikeluarkan oleh kementerian perdagangan antarabangsa dan industri (Miti) adalah terbatal mulai 1 Jun 2021.“Permohonan baru bagi kebenaran perjalanan perlu dikemukakan kepada kementerian-kementerian yang berkaitan.”Menurut Ismail, stesen minyak hanya akan beroperasi dari pukul 6 pagi hingga 8 malam sementara stesen minyak yang terletak di sepanjang lebuh raya dibenarkan untuk beroperasi selama 24 jam.“Mengenai aktiviti keagamaan pula, ia akan ditentukan oleh kerajaan negeri,” katanyaRINGKASAN SOP PKP MKN 30 MEI 2021 -TIDAK DIBENARKAN V3RINGKASAN SOP PKP MKN 30 MEI 2021 -DIBENARKAN V4SIARAN MEDIA_PKP_(30.5.21)_FINAL_BM2


Rentas negeri dibenar untuk gelembung pelancongan Langkawi sahaja

Kebenaran merentas negeri untuk aktiviti pelancongan hanyalah bagi program gelembung pelancongan Langkawi dengan pematuhan prosedur operasi standard (SOP) yang ditetapkan Majlis Keselamatan Negara (MKN).Menurut kementerian pelancongan, seni dan budaya (Motac) dalam kenyataan hari ini, pelancong domestik ketika ini dibenarkan untuk melakukan aktiviti pelancongan dalam negeri bagi negeri-negeri yang berada dalam Fasa Dua dan ke atas dalam Pelan Pemulihan Negara (PPN).Kenyataan tersebut merujuk kepada keputusan sidang Jawatankuasa Khas Pengurusan Pandemik Covid-19 yang dipengerusikan Perdana Menteri Ismail Sabri Yaakob pada 22 September (2021).Ismail berkata pembukaan pusat-pusat pelancongan dan pulau-pulau serta aktiviti rentas negeri hanya akan dibenarkan apabila negara mencapai 90% kadar vaksinasi dewasa.“Kerajaan akan membuat pengumuman rasmi sebaik sahaja mendapat satu tarikh yang bersesuaian,” menurut Motac.Setakat semalam sebanyak 85.1% populasi dewasa telah menerima vaksinasi lengkap.


China akan tingkat kerjasama dengan Malaysia hadapi inflasi, keselamatan makanan, kata PM

China akan terus memberi keutamaan untuk meningkatkan kerjasama dua hala dengan Malaysia terutama bagi menangani cabaran semasa yang dihadapi kedua-dua negara pada hari ini seperti inflasi global dan keselamatan makanan.
Perdana Menteri Ismail Sabri Yaakob berkata perkara itu dinyatakan Menteri Luar China Wang Yi ketika kunjungan hormatnya ke Putrajaya hari ini.
Ismail berkata China juga perlu memainkan peranan penting bagi memastikan keamanan dunia dikekalkan.
“Saya menyuarakan pandangan bahawa setiap konflik yang berlaku wajar diselesaikan di meja rundingan dan bukan melalui peperangan,” katanya dalam catatan di laman Facebook rasminya.
Beliau berkata pertemuan dalam suasana mesra selama sejam itu turut membincangkan mengenai hubungan dua hala serta kepentingan dalam membangunkan ekonomi digital.
Katanya Malaysia mengalu-alukan minat lebih banyak delegasi rasmi dan perniagaan dari China seperti Huawei untuk sama-sama terlibat dalam inisiatif kerajaan.
Ismail berkata Yi turut menyatakan penghargaan kepada kerajaan Malaysia di atas peluang yang diberikan kepada syarikat-syarikat infrastruktur China untuk terlibat sama dalam projek pembangunan negara antaranya pelaksanaan projek Laluan Rel Pantai Timur (ECRL).
Menurutnya pihak China berhasrat meneruskan kesinambungan jaringan landasan keretapi yang turut melibatkan Laos dan Thailand.
Dalam masa sama, perdana menteri turut menyampaikan ucap selamat kepada Presiden China Xi Jinping dan Premier Li Keqiang.
“Saya menyuarakan hasrat untuk mengadakan lawatan rasmi ke China dalam masa terdekat dan melakukan kunjungan hormat ke atas Presiden Xi dan Premier Li,” katanya.
Yi kini dalam rangka lawatan rasmi dua hari ke Malaysia bermula semalam.
Kali terakhir Yi mengadakan lawatan rasmi ke Malaysia adalah dua tahun lepas.
Wisma Putra memaklumkan bahawa hubungan Malaysia dan China terus diperkukuh dan diharmonikan sejak peningkatan jalinan hubungan Malaysia-China ke tahap Perkongsian Strategik Komprehensif pada 2013.
Kedua-dua negara akan menyambut ulang tahun ke-10 perkongsian itu tahun depan.


Persoalan tentang calon BN di Kuala Nerus

Bagaimana ditanam, begitulah dituai. Bagaimana acuan, begitulah kuihnya.
Peribahasa yang mewakili genius akal orang Melayu ini menggambarkan betapa tindak tanduk induk bakal diwarisi oleh sang anak dan generasi seterusnya. Sekiranya peribahasa ini dipadankan dengan cara kerja pucuk pimpinan Barisan Nasional pra Pilihan Raya Umum ke-15, saya melihat awan mendung berat menyelubungi masa depan politik negara.
Tema manifesto “Kestabilan dan Kemakmuran” yang dicanangkan kedengaran begitu gah dan hebat, namun adakah ia realistik apabila pucuk pimpinan parti sendiri tidak telus dalam menjamin kestabilan dan kemakmuran parti.
Logiknya, bagaimana jentera hendak dikerahkan untuk bekerja apabila calon yang diletakkan tidak mendapat restu akar umbi? Ia tidak mustahil, namun output yang diperoleh tentunya tidak 100% efisien berbanding dengan sinergi yang terjana apabila calon yang dipilih mendapat sokongan penuh anggota bahagian.
Memetik kenyataan presiden parti, beliau menggariskan tiga prinsip utama yang  dijadikan panduan dalam pemilihan calon, iaitu kesetiaan, perkhidmatan dan muafakat.
Mereka juga antara kalangan yang mempunyai kelayakan akademik dalam pelbagai disiplin ilmu dan kepakaran, membabitkan gandingan muka baru dan yang lebih senior serta berpengalaman.
Teka-teki siapa yang akan mewakili Barisan Nasional dalam PRU15 terjawab sudah. Banyak kejutan yang berlaku; ada yang mengundang reaksi positif, tidak kurang juga yang bernada negatif.
Secara harafiah dan jika dibaca bulat-bulat tanpa kanta pembesar, kita boleh menyimpulkan para calon tersebut menepati tiga kriteria utama presiden parti. Namun, apabila dibelek, ditenung, direnung dan diperhalusi senarai nama berkenaan, banyak tanda soal mula mercup di cepu kepala.
Sejujurnya, saya tidak begitu terkesan dengan pengguguran warlord yang telah lama berkhidmat untuk parti seperti Shahidan Kassim dan Annuar Musa, namun saya mempersoalkan mengapa dan atas dasar apa panglima-panglima yang cemerlang seperti Zahidi Zainul Abdidin, Halimah Sadique, Ahmad Nazlan dan ramai lagi yang saya yakin boleh menyumbang kepada kestabilan dan kemakmuran parti dan parlimen yang diwakili oleh mereka digugurkan?
Zahidi begitu lantang dalam membela Telekom Malaysia yang seolah-olah dianaktirikan oleh KKMM. Beliau juga antara yang pertama mengkritik monopoli Digital Nasional Berhad dalam projek rangkaian 5G.
Jika benar mereka ini digugurkan bagi memberi laluan mudah kepada pemimpin muda, mengapa Khairy Jamaluddin tidak dihantar ke kawasan-kawasan mudah menang ini? Bukankan lebih selamat jika Khairy dihantar ke Jasin atau Padang Besar berbanding Sungai Buloh? Saya pasti orang-orang Gerik juga lebih menerima KJ berbanding Asyraf Wajdi Dusuki.
Tanda tanya paling besar yang tidak boleh saya elak tentunya menyangkut paut kawasan saya sendiri, iaitu Kuala Nerus.
Walaupun angin bertiup kencang sebelum ini tentang susuk yang bakal mewakili Kuala Nerus, namun saya mengunci mulut dan mengikat tangan sebelum pengumuman rasmi daripada presiden kerana mahu memberi beliau the benefit of the doubt.
Malangnya, jangkaan saya tepat. Ibarat sudah jatuh ditimpa tangga, presiden menjual kawasan saya kepada seorang ahli seumur hidup PAS yang telah dipecat, kerana mengingkari arahan presiden dan partinya.
Berbalik kepada tiga kriteria utama yang digagaskan oleh presiden parti dalam pemilihan calon Barisan Nasional kali ini, dari sudut apakah beliau diangkat sebagai calon? Apakah pertimbangan yang dibuat oleh majlis pemilihan calon?
Jika majlis tersebut benar-benar wujud. Masakan tiada seorang pun dalam barisan kepimpinan Umno bahagian atau professional muda didalam parti yang layak untuk dipilih, sebaliknya ditolak mentah-mentah demi memberi laluan kepada ahli seumur hidup PAS ini?
Buah kepayang ditelan pahit dibuang sayang, begitulah kami di Kuala Nerus terikat dengan keputusan tidak masuk akal parti, hati ibarat ditoreh-toreh pisau tajam.
Bagaimana hendak kami yakinkan para pengundi untuk menyokong calon kami, anak-anak muda yang di usia lewat 20-an kini  adalah mangsa kezaliman pemerintahan PAS dulu, masih segar dalam ingatan mereka yang dihalau dari tempat pembelajaran mereka.
Bagaimana hendak kami yakinkan orang-orang lama, yang telah dikafirkan oleh orang-orang PAS sehingga terjadinya sembahyang dua imam di sesebuah masjid. Hari ini kita mengangkat seorang calon yang datangnya dari kalangan mereka, sungguh tidak sensitif.
Andai kerbau dipegang pada talinya, manusia dipegang pada janjinya. Di mana ketelusan janji yang ditaburkan oleh presiden parti? Calon sewajarnya dalam kalangan WALI – winnable (boleh menang), acceptable (diterima) dan likeable (disenangi).
Bukannya mereka yang setia kepada individu tertentu, bukannya juga mereka yang berkhidmat untuk kepentingan individu tertentu, dan tentu bukannya mereka yang mempunyai impian untuk bersekongkol dengan lawan yang terbukti tidak menguntungkan, malah terang-terangan ditolak oleh rakyat.
Penamaan calon PRU15 ini mewakili integriti, hala tuju dan gagasan Barisan Nasional kerana mereka ini apabila menang bakal mewakili suara rakyat. Persoalannya, mampukah mereka menang dan mendapat mandat daripada rakyat? Rakyat sudah cukup huru hara melihat sepak terajang politik Malaysia sejak lima tahun kebelakangan yang penuh drama.
Mereka sangat dahagakan kestabilan dan ianya hanya mampu dicapai jika negara ditadbir oleh kerajaan yang kuat. Untuk merintis usaha itu, ia tentunya dicetuskan oleh calon-calon yang diturunkan mewakili parlimen masing-masing.
Pucuk pimpinan tampaknya begitu optimis untuk menuai kejayaan besar dalam pilihan raya yang bakal menjelang ini. Saya kagum oleh keyakinan yang ditunjukkan ini. Saya juga ingin optimis dan yakin, dan sebagai seorang ahli Umno, kesetiaan saya terhadap parti tidak perlu disangkal, namun keoptimisan dan keyakinan mestilah berasas.
Dengan kemelut dalaman parti yang masih meredam persis api dalam sekam, saya gusar keputusan yang termaktub nanti tidak semuluk jangkaan sekarang. Analoginya begini, jika kita hendak turun ke medan perang, kita mesti bersiap siaga dengan strategi pertempuran yang mapan, senjata yang lengkap dan armada soldadu yang kebal rohani serta jasmaninya.
Begitulah juga halnya dengan penamaan calon dan persiapan menjelang PRU15 – serba serbinya mestilah tip top. Janganlah nanti apabila realiti tidak seindah mimpi, pucuk pimpinan menuding jari menyalahkan orang itu dan orang ini, memberikan alasan itu dan ini. Terlajak perahu boleh diundur, terlajak keputusan buruk padahnya.
Bohong jika saya mengatakan saya tidak kecewa dengan keputusan presiden parti dalam pemilihan calon Barisan Nasional terutama sekali yang melibatkan Kuala Nerus.
Saya yakin ramai yang berasa terkhianati, tertipu dan dizalimi. Kami pejuang yang melafazkan taat setia dan ikrar kepada parti. Kami sedia untuk berkhidmat kepada rakyat dalam apa jua situasi. Kami seperti mana rakyat ingin melihat kestabilan dan kemakmuran ibarat sirih yang pulang ke ganggang.
Namun, apa yang mampu kami buat jika tangan dan kaki kami diikat, mulut kami dibisukan dan kudrat kami dibius? Meskipun berat, namun perjuangan mesti diteruskan kerana pejuang sejati tidak akan mengaku kalah.
Semangat kepahlawanan dan nasionalis yang berkobar di dalam hati adalah obor yang takkan mampu dipadam oleh mana-mana individu atau pihak. Dan dengan nyalaan obor itulah, saya dan mereka yang berasa dikhianat, tertipu dan dizalimi ini akan terus melangkah menongkah masa depan politik tanah air yang suram.
Aizat Fikri adalah bekas timbalan presiden Umno London.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kumpulan hak asasi manusia gesa kerajaan ambil tindakan ke atas sentimen anti-Rohingya dalam talian

Kumpulan hak asasi Lawyers for Liberty (LFL) mengecam sebarang gesaan sesetengah pihak supaya melakukan keganasan terhadap pelarian Rohingya seperti yang tersebar di media sosial.
Mereka turut menggesa kerajaan supaya campur tangan bagi melindungi kumpulan pelarian tersebut daripada sebarang bentuk ancaman fizikal.
LFL juga mempersoalkan sikap berdiam diri kerajaan dalam isu itu "walaupun desakan untuk memantau laman media sosial", sambil mengatakan siasatan nampaknya tertumpu kepada mereka yang mempersoalkan integriti kerajaan.
"Rohingya adalah kumpulan yang mudah terdedah kepada bahaya. Mereka adalah pelarian yang terpaksa meninggalkan negara kerana bimbang akan ancaman keselamatan nyawa mereka, tanpa dokumen tanpa kewangan yang stabil kerana tidak dapat bekerja, yang kini bukan sahaja terpaksa berhadapan dengan gangguan daripada pihak penguatkuasa yang tidak bertanggungjawab, tetapi mesti juga menangani sentimen xenofobia yang semakin meningkat daripada penduduk.
“Terdapat risiko jika sentimen ini tidak dipadamkan, mereka akan berdepan ancaman yang nyata oleh individu yang tersilap melihatnya sebagai ancaman kepada masyarakat Malaysia," katanya dalam satu kenyataan.
Malaysia menjadi “rumah sementara” kepada lebih 100,000 Rohingya dari Myanmar yang melarikan diri daripada tindakan kejam di negara mereka.
LFL menganggarkan kira-kira 58% daripada 182,990 pelarian dan pencari suaka daripada komuniti itu yang kini berada di negara ini.
"Walaupun Malaysia tidak mengiktiraf Konvensyen Pelarian 1951, namun kita membenarkan pelarian tinggal di negara ini atas dasar kemanusiaan," kata pengarah LFL Zaid Malek.
“Kerajaan sudah lama menjalinkan kerjasama dengan UNHCR dalam memudahkan pencari suaka dan pelarian untuk tinggal di negara ini.
“Oleh itu, adalah menjadi tanggungjawab kerajaan untuk melindungi keselamatan semua pencari suaka dan pelarian di Malaysia atas dasar kemanusiaan yang sama, kerana jika tidak maka kita hanya akan terus memberi ancaman kepada mereka yang melarikan diri dari negara asal."
Zaid berkata naratif ini tidak boleh dibiarkan berterusan sambil menambah bahawa pelarian "bukannya musuh asing".
"Kerajaan mesti campur tangan untuk menyekat kempen yang tersebar secara dalam talian untuk memburuk-burukkan komuniti Rohingya, bagi melindungi mereka daripada ancaman bahaya," katanya.
“Kandungan xenofobia yang keterlaluan dan seruan kepada keganasan yang mesti ditangani dengan pantas oleh Kementerian Komunikasi dan Digital.
"Sekiranya ia menyebabkan risiko kecederaan fizikal, polis mesti campur tangan dan tindakan undang-undang perlu diambil terhadap mereka yang bertanggungjawab. Usaha ini akan lebih berbaloi daripada membelanjakan sumber untuk memburu individu yang kononnya mencalarkan reputasi dan integriti kerajaan."


Tian Chua dan reformasi

Aku mula kenal Tian Chua pada tahun 1997.
Ini dalam bulan Jun ketika jerebu mengganas di Malaysia.
Aku diperkenalkan oleh Sivarasa Rasiah, kawan lama aku.
Sivarasa setelah lulus daripada Oxford University menyambung belajar untuk menjadi peguam di London.
Justeru kami duduk serumah ketika di London.
Petang itu aku bertemu Tian di pejabat Suara Rakyat Malaysia (Suaram) di Petaling Jaya, Selangor.
Ketika itu Tian, anak muda Cina yang agak tinggi dan kurus ini bekerja dengan Suaram.
Aku yang baru pulang selepas 20 tahun berkelana tidak kenal ramai orang.
Aku senang hati dapat berkenalan dengan kawan baru dan aktivis seperti Tian.
Petang itu kami merancang untuk keluar berdemonstrasi dalam usaha untuk meningkatkan kesedaran orang rmai tentang bahaya jerebu.
Aku secara spontan dengan penuh "humor" menamakan kumpulan kami yang menentang jerebu sebagai "Kubur" atau Kumpulan Udara Bersih Untuk Rakyat.
Tian dan Siva menerima cadangan aku tanpa banyak "songel". Tian amat mudah untuk turun ke jalan raya. Tidak banyak soal jawab.
Seminggu kemudian kami keluar berdemo di Dataran Merdeka.
Tidak ramai hanya lapan orang.
Nama Kubur cadangan aku disailang oleh Dr Sanusi Osman dari Parti Rakyat Malaysia (PRM) yang tidak faham konsep propaganda dan konsep "cool" dan apa dia "counter culture".
Hari berjalan. Tahun berganti. Pada 2 September 1998, Anwar Ibrahim dipecat daripada United Malays National Organisation (Umno).
Anwar bergaduh dengan Dr Mahathir Mohamad. Aku tak ambil pot. Ketika itu aku sibuk dengan filem "Dari Jemapoh ke Manchestee".
Pejabat aku di Jalan Kemuja, Bangsar Utama.
Ini tidak jauh dari rumah Anwar di Bukit Damansara. Aku difahamkan setiap malam, ramai penyokong Anwar berkumpul.
Sudut pidato dan "open mic" dibuka di perkarangan rumah Anwar.
Aku tak ambil pot. Aku tidak pernah menunjukkan muka di Bukit Damansara.
Tiap malam aku difahamkan ramai penyokong Anwar daripada pelbagai latar belakang datang berhimpun memberi tanda setia kawan.
Pada 20 September 1998, ada demo besar dari Masjid Negara ke Dataran Merdeka. Aku turut hadir.
Pada malamnya Anwar ditangkap dan esok dibawa ke mahkamah untuk didakwa meliwat dan salah guna kuasa.
Hari pertama Anwar ke mahkamah aku turun ke Jalan Tun Perak untuk melihat demo penyokong beliau.
Demo pada hemat aku adalah cara politik yang terbaik dalam usaha untuk membuat perubahan politik yang radikal.
Justeru aku tidak pernah mendaftar untuk mengundi.
Aku tidak yakin tentang ketelusan sistem pengundian di Malaysia.
Anwar setelah ditahan didakwa dan tidak dapat diikat jamin. Ertinya duduk reman dalam lokap.
Satu malam aku didatangi oleh Hassan Karim, kawan lama aku di Universiti Malaya.
Hassan ini anggota Kelab Sosialis, pelajar Fakulti Pertanian yang lebih muda daripada aku.
Malam itu Hassan datang bersama Tian.
Ini kali kedua aku berjumpa Tian. Kami bertemu di warung di Jalan Kemuja.
"Come and join Reformasi." Tian mempelawa aku untuk menyokong Gerakan Reformasi Anwar.
Tian menggunakan Hassan untuk meyakinkan aku.
Penerangan Hassan dan ajakan Tian aku hanya dengar.
Tidak ada jawapan menerima atau menolak. Aku masih tidak ambil pot tentang Anwar.
Tapi-tiap hari Sabtu dengan kamera SLR Nikon tergantung di leher, aku merakam sejarah Reformasi.
Aku turun ke Jalan Tunku Abdul Rahman. Aku ingin melihat demo penyokong Anwar.
Rujuk kembali kepada tulisan aku dalam portal Malaysiakini pada 2 September 2015:
"Pada tahun 1998 – lebih tepat lagi pada petang Sabtu 24 Oktober 1998 – lebih kurang jam 5 petang saya telah ditangkap di sebelah bangunan Kompleks Pertama, Jalan Tunku Abdul Rahman.
Saya dibawa ke rumah pasung Dang Wangi untuk ditahan. Kamera SLR Nikon AE saya telah dirampas sehingga hari ini tidak dipulangkan.
Esoknya – pagi Ahad 25 Oktober 1998 – saya telah dibawa ke Pulapol di Jalan Semarak. Di sana saya dikumpulkan dengan puluhan lagi penunjuk perasaan yang kelihatan telah dibelasah.
Ramai yang kelihatan cedera, bengkak-bengkak dan kelihatan berdarah dan luka yang telah kering. Dalam sejarah, ini digelar Malam Reformasi Kampung Baru.
Pada Ahad 25 Oktober 1998, induk berita di muka depan Mingguan Malaysia, ada kenyataan rasmi Perdana Menteri Dr Mahathir Mohamad yang mengumumkan kepada seluruh dunia bahawa dalang demonstrasi yang menyokong Anwar Ibrahim telah berjaya ditangkap." ( MalaysiaKini 2 September 2015 )
Aku ditangkap pada petang Sabtu itu merubah semuanya.
Aku tidak perlu Hassan atau Tian. Mahathir menuduh aku dalang walhal petang itu aku datang hanya untuk merakam sejarah.
Malam Sabtu hujung minggu itu aku ada program bersama TV3.
Aku dilantik menjadi juri filem dan drama TV.
Anggota juri ada pertemuan hujung minggu di Bagan Lalang, Selangor.
Sebelum ke Bagan Lalang aku mahu melihat demo di Jalan Tunku Abdul Rahman.
Petang Sabtu itu aku ditangkap. Ini mengubah perjalanan hidup aku.
Aku ada terbaca Tian bersama Ustaz Fadzil Noor dari PAS menubuhkan Gerak dan Gagasan. Ini  kerjasama kumpulan NGO dengan parti politik untuk menyokong Anwar dan menjatuhkan Mahathir.
Sesudah aku ditangkap, kerap juga aku  bertemu Tian yang kini bekerja dengan Labour Resource Centre (LRC).
Pejabat LRC di Jalan Kurau, Bangsar tidak jauh dari Jalan Kemuja, Bangsar, tempat aku bersarang,
Pada 4 April 1999, Parti Keadilan Nasional (PKN) ditubuhkan.
Ini 10 hari sebelum peristiwa Black 14. Tian adalah salah seorang daripada pengasas PKN.
Jawatan Tian dalam PKN ialah naib presiden.
Hari Anwar jatuh hukum pada 14 April 1999, aku bersedia untuk bersama ke jalan raya.
Aku yang dituduh oleh Mahathir sebagai dalang kini sebaris dengan Tian untuk menyokong Gerakan Reformasi.
Hari yang kenali sebagai Black 14 adalah hari Anwar dijatuhkan hukuman penjara.
Hari ini juga hari di mana para penyokong Anwar bertempur dengan FRU di sekitar pusat bandar tidak jauh dari bangunan mahkamah.
Tembakan gas pemedih mata, pancutan air kimia berwarna kuning adalah jawapan daripada polis.
Pertempuran berlaku. Tangkapan berlaku. Aku gembira sekali kerana semua imej ini akan menjadi berita dunia.
Anwar pada ketika itu adalah "calon dan budak kesayangan Amerika".
Mahathir dilihat sebagai anti-Amerika. Justeru Anwar mendapat liputan media antarabangsa yang meluas.
CNBC, CNN, Al-Jazeera, BBC dan banyak lagi hadir di Kuala Lumpur untuk merakam  babak-babak Anwar di jatuhkan hukum penjara.
Pada hari Black 14 ini, Tian melakukan satu tindakan yang amat berani. Tian duduk di tengah jalan untuk menghalang trak FRU dari bergerak untuk menyembur pancut air kimia.
Imej Tian ini sama seperti imej anak muda di China yang menghalang kereta kebal daripada bergerak di Dataran Tiananmen pada 5 Jun 1989 di Beijing.
Beberapa orang anggota polis yang dibantu dengan anggota FRU mengangkat badan Tian untuk dimasukan ke dalam kereta polis.
Imej Tian ini menjadi imej klasik Gerakan Reformasi.
Imej Tian ini sama seperti imej Tunku Abdul Rahman mengacung genggaman tangan ke udara pada 31 Ogos 1957.
Dua-dua imej ini adalah rakaman sejarah tanah air kita.
Setelah Anwar masuk ke dalam penjara para penyokong dan para reformis meneruskan perjuangan.
Setiap petang Sabtu pasti ada tunjuk perasan di Jalan Tunku Abdul Rahman.
Tidak ada organisasi yang menyusun demo.
Penunjuk perasan terpanggil kerana yakin Anwar mangsa fitnah.
Tidak ada yang percaya bahawa Anwar meliwat Azizan pemandunya yang muka tidak jambu.
Tidak ada yang percaya Anwar meliwat Sukma , walaupun dia dilihat "cute" dan jambu.
Tidak ada siapa yang percaya Anwar meliwat Munawar Anees.
Si Pakistani ini bukan sahaja bersosok gempal malahan badannya berbulu.
Demo besar sesudah Anwar ditangkap ialah Demo Arsenik.
Berhimpun di Masjid Negara pada Sabtu 19 September 1999.
Lepas Demo Arsenik aku di jemput oleh  Tian ke pejabat LRC.
Di sini aku bertemu dengan Pak Abu atau nama sebenarnya Saari Sungip, Malek Husin, Pak Din, Nasir dan Tan.
Mereka ini ada terlibat dalam menggerakkan demo pada setiap petang Sabtu.
Ketika ini kami semua berjalan sendirian.
Bergerak secara rahsia. Ada Laman Reformasi ada Laman Mahazalim yang menjadi pemandu.
Aku tidak tahu siapa yang menguruskan laman-laman sesawang pro-Anwar ini.
Semua bergerak "di bawah tanah".
Ini kerana tangkapan selalu berlaku.
Pada hemat aku sosok seperti Tian, Pak Din dan Malek terlibat menyusun Demo Arsenik.
Aku yakin Tian yang menyusun kerana ketika ini dia sudah menjadi orang kuat PKN.
Aku hadir di Demo Arsenik kerana yakin Anwar yang dalam penjara sudah termakan racun arsenik.
Dalam Demo Arsenik in ramai reformis ditangkap. Tian dan aku juga turut ditangkap. Kami masuk lokap, di jamin dan dibicarakan.
Aku dan Tian semakin rapat.
Bulan puasa sampai bulan November.
Demo hari Sabtu tidak berlaku lagi. Dengan sendiri protes jalanan reformasi menjadi lembik.
Tidak ada lagi demo hari Sabtu. Demo spontan tidak mungkin berlaku. Justeru demo perlu dirancang.
Kami merancang di Pejabat Tian. Secara tidak rasmi yang memimpin kami pada ketika itu ialah Tian, Pak Abu dan Malik.
Aku memberi pandangan ketika kami merancang.
Kali ini kami ingin merancang Perhimpunan 100,000 Rakyat di Jalan Kebun.
Ini kawasan tanah kampung pemimpin Pemuda PKN yang bernama SD Johari.
Kami merancang untuk berhimpun pada Ahad 5 November 2000.
Aku ingat lagi Tian mencadangkan Pak Abu sebagai jurucakap. Aku membuat pengisian.
Zunar melakar genggaman tangan penumbuk sebagai layar latar di tempat berucap.
Ketika merancang Perhimpunan 100,000 Rakyat ini, peguam Latheefa Koya muncul sama untuk membantu.
Apakah Tian dan Pak Abu dan para Reformis berjaya dengan 100,000 rakyat turun? Tunggu sambungan.


Tempahan vaksinasi AstraZeneca kali kedua akan dibuka esok

Menteri Penyelaras Program Imunisasi Covid-19 Kebangsaan Khairy Jamaluddin hari ini berkata tempahan vaksin AstraZeneca untuk mereka berusia 60 tahun ke bawah akan dibuka esok.Menurutnya, tempahan vaksinasi AstraZeneca itu akan dibuka bagi warga Lembah Kelang, Pulau Pinang, Johor, Kuching, dan Miri di Sarawak pada pukul 12 tengahari.Pada 21 Mei lalu, Malaysia menerima 559,200 lagi dos vaksin AstraZeneca melalui penghantaran kedua daripada kemudahan Covax.Ia adalah bekalan susulan selepas 268,800 dos vaksin tiba kali pertama di Kuala Lumpur pada 21 April lalu melalui inisiatif yang diterajui Unicef dan Pertubuhan Kesihatan Sedunia (WHO) tersebut.Secara keseluruhan, Malaysia telah menerima 828,000 dos daripada angka sasaran sebanyak 1,387,200 dos vaksin AstraZeneca yang dibekalkan oleh kemudahan Covax.Vaksin AstraZeneca ketika ini diberikan melalui pilihan sukarela “siapa cepat, dia dapat” di Selangor dan Kuala Lumpur.Vaksin AstraZeneca ketika ini menjadi vaksin utama yang dibekalkan kemudahan Covax bagi memastikan negara-negara miskin mendapat akses vaksin dengan kosnya ditanggung oleh derma antarabangsa.Ia juga digelar sebagai “game-changer” pada Januari lalu ketika diumumkan sebagai vaksin pertama yang mampu milik selain tidak memerlukan tempat penyimpanan suhu dingin seperti Pfizer-BioNTech dan Moderna.Bagaimanapun, AstraZeneca menghadapi publisiti buruk berikutan kes darah beku yang dilaporkan di beberapa negara termasuk UK dan Eropah yang menyaksikan beberapa pesakit yang disuntik vaksin tersebut telah meninggal dunia.Bagaimanapun, ia disambut baik di Malaysia dengan janji temu vaksinasi sebanyak 268,600 habis ditempah hanya dalam tempoh masa tiga jam.


Malaysia bakal terima 1 juta dos vaksin Pfizer sumbangan AS esok

Malaysia akan menerima satu juta dos vaksin Covid-19 Pfizer disumbangkan Amerika Syarikat (AS), esok (5 Julai), kata Menteri Luar Hishammuddin Hussein.Beliau berkata sumbangan itu akan membantu meningkatkan lagi proses vaksinasi serta membawa perkembangan bermakna terhadap Program Imunisasi Covid-19 Kebangsaan yang sedang berlangsung.“Bagi pihak Kerajaan Malaysia, saya sekali lagi ingin mengucapkan setinggi-tinggi penghargaan kepada rakan sejawat saya, (Setiausaha Negara) Antony Blinken dan pemerintah AS atas sumbangan itu,” katanya dalam satu kenyataan pada Ahad.Hishammuddin berkata Malaysia juga amat menghargai sokongan AS melalui kedutaannya di Kuala Lumpur sejak pandemik melanda tahun lalu, termasuk sumbangan dalam bentuk kelengkapan perubatan, kelengkapan perlindungan diri (PPE) dan peralatan teknologi maklumat dan komunikasi (ICT), bernilai US$250,000.Beliau turut berharap hubungan erat serta mesra antara kedua-dua negara akan terus diperkukuh demi manfaat bersama.Dalam usaha memastikan akses global yang adil terhadap vaksin Covid-19, Hishammuddin berkata Malaysia sedia menjalin kerjasama menyeluruh dengan AS dalam penyelidikan, pengembangan dan pengedaran vaksin.Katanya, menerusi suratnya kepada Blinken pada 4 Jun, Malaysia menyambut baik pengumuman Presiden Joe Biden pada 3 Jun mengenai sokongan untuk mengetepikan secara sementara perlindungan Harta Intelek (IP) vaksin Covid-19.Di samping itu, Perdana Menteri Muhyiddin Yassin juga menerusi ucapannya di Persidangan Antarabangsa Nikkei pada Mei 2021 mengumumkan sokongan Malaysia untuk mengenepikan IP vaksin Covid-19.


97% veteran tentera terima bantuan kerajaan tidak berpencen, kata menteri

Sebanyak 97% atau 8,730 orang daripada 9,000 veteran Angkatan Tentera Malaysia (ATM) yang menerima Bantuan Sara Hidup (BSH) secara bulanan sebanyak RM300 terdiri daripada veteran yang tidak berpencen.
Menteri Pertahanan Mohamad Hasan berkata usaha untuk mengesan mereka yang terlibat sedang giat dilakukan oleh Jabatan Hal Ehwal Veteran (JHEV) ATM terutama di Sabah dan Sarawak untuk memastikan supaya kebajikan serta hal ehwal veteran itu dapat diberi perhatian.
“Masalah yang dihadapi ialah mereka yang dulu-dulu tidak mendaftar dengan JHEV, sebab itu kami galakkan mereka mendaftar dan mohon supaya Persatuan Veteran ATM mencari dan mendaftarkan veteran yang belum berdaftar untuk kita bantu.
“Bagaimanapun, jumlah veteran ATM yang telah mendaftar setakat ini adalah lebih 200,000. Kebanyakan yang tak mendaftar adalah di Sabah dan Sarawak dan ini menghairankan kami,” katanya pada sesi jawab lisan di Dewan Rakyat di Kuala Lumpur hari ini.
Beliau berkata demikian sebagai menjawab soalan asal Muhammad Islahuddin Abas (PN-Mersing) yang ingin tahu sejauh mana pelaksanaan skim BSH kepada veteran ATM yang tidak berpencen khususnya kategori B40.
Pada masa yang sama, katanya kerajaan sedang mencari satu formula terbaik bagi menyelaras kadar pencen veteran dan bagi tujuan itu, beliau bersama timbalannya akan berbincang dengan pihak berkepentingan termasuk persatuan (veteran ATM) untuk mencari formula yang menang-menang kepada semua.
Sementara itu, Dewan Rakyat turut diberitahu sebahagian besar veteran yang tidak berpencen terutama golongan muda lebih gemar untuk mencari pekerjaan yang mempunyai pendapatan tetap atau 'makan gaji' berbanding menceburi bidang perniagaan atau menyertai bidang keusahawanan.
Menurutnya, walaupun ATM telah menyediakan satu platform perniagaan digital yang dinamakan MyVeteranMall selain kursus bagi menyediakan mereka yang berminat menceburkan diri dalam bidang itu, sambutan yang diberikan agak kurang menggalakkan.
“Satu daripada kekangan yang kita kenal pasti ialah modal walaupun sebenarnya ia banyak disediakan agensi kerajaan contohnya TEKUN Nasional. Kalau mereka mendaftar, dapatlah kita menemukan dengan agensi yang boleh memberikan modal permulaan dan menambah modal perniagaan.
“Setakat ini mengikut rekod, hanya 512 orang sahaja mendaftar menerusi aplikasi itu,” katanya bagi menjawab soalan tambahan Mohd Isam Mohd Isa (BN-Tampin) yang ingin tahu mengapa aplikasi  MyVeteranMall tidak mendapat sambutan veteran ATM.
Sehubungan itu, katanya JHEV akan melipatgandakan promosi ini termasuk bekerjasama dengan agensi dan syarikat berkaitan kerajaan (GLC) untuk mencari peluang bagi veteran ATM memulakan perniagaan selain menyediakan latihan yang sesuai bagi membolehkan mereka memulakan perniagaan.